qundao/data-zh-poetry huggingface dataset:
祝融峰观日出诗为杨子卿上舍作
作者：沈道宽
朝代：清

曦轮旋转生于东，沧溟一片涛头红。人间不见榑桑界，晓色奕奕开鸿濛。七十二峰奠南楚，儿孙罗列朝祝融。祝融直上不计仞，凭虚谁辟菩提宫。登临有客快游兴，絺衣蕙带凌长风。顾瞻万里在几席，倚槛坐待炎宵中。俯看似有缩地术，平视远忆谈天翁。天鸡一唱现朝霁，侧身东望穷长空。踆乌不为海若抑，金丸飞掷光熊熊。惊虹走电忽腾上，坐令昏夜回曈昽。十年泰岱滞游屐，所恨未登日观峰。闻君话我登高眼，恍如岳顶开天容。衡阳相望三百里，休暇定欲陟穹窿。朱陵洞口君重至，风驾两腋来相从。
自明港驿至确山途中作
作者：沈道宽
朝代：清

松明照路催宵征，野烟杳霭云晦暝。须臾雨过现霁色，烟云欲尽山更青。已闻栖乌散远树，更看浴鹭投前汀。晓日曈曈开画本，眼前妙笔无关荆。朗陵自古富文物，宦游侨寓多豪英。炎刘末造国是坏，祇有处士余芳馨。隐鳞藏羽足千古，朝评乡誉皆虚名。我来顾恋通德里，恰遇景物偏幽清。长松短壑不少住，黄尘滚滚真劳形。人间荣辱浮名耳，何须嗣世跻公卿。驱车过此意惨怆，回头一吊荀慈明。
赠友仙即送归甬东兼申卜邻之约
作者：沈道宽
朝代：清

奔走风尘计每疏，虚名到我复何如。青云失路思高卧，白首无成悔著书。敢诩长途存老马，难分江水润枯鱼。归田赋就知何日，怅望松楸待扫除。
道光壬午为周节庵题所藏李龙眠揭钵图今王仲琡以仇十洲临本属录其诗因与图不同别成一首
作者：沈道宽
朝代：清

画师胸中无不有，龙眠况是开山手。搜求法藏出新奇，幻境图成鬼子母。当时游戏弄狡狯，谁令画苑临摹久。十洲居士老斲轮，夺真已得十八九。宁闻夔{鼠虚}附羽翼，遂令独足兼飞走。长镵闟戟争郁纷，犀甲虎髦随指嗾。狻猊符拔状狞恶，射魌罔象颜粗丑。井干露索挽千钧，定谓能攻弗能守。岂知须弥纳芥子，还看禁咒逾枷杻。果然佛力浩无涯，未信妖腰敢彊取。近者吾乡困魑魅，传闻杀戮到鸡狗。华颠豁齿亦创痍，岂独灾厄属黄口。我思膜拜向慈佛，借大愿船济黔首。鞭笞妖孽挂罝罦，收拾鲸鲵入罂瓿。澄波万里靖寰海，夜钵咒龙如鷇𱥗。他年两桨趁潮归，头衔自署太平叟。
道光壬午为周节庵题所藏李龙眠揭钵图今王仲琡以仇十洲临本属录其诗因与图不同别成一首
作者：沈道宽
朝代：清
体裁：古风

画师胸中无不有，龙眠况是开山手。搜求法藏出新奇，幻境图成鬼子母。当时游戏弄狡狯，谁令画苑临摹久。十洲居士老斲轮，夺真已得十八九。宁闻夔■附羽翼，遂令独足兼飞走。长镵闟戟争郁纷，犀甲虎髦随指嗾。狻猊符拔状狞恶，射魌罔象颜粗丑。井干露索挽千钧，定谓能攻弗能守。岂知须弥纳芥子，还看禁咒逾枷杻。果然佛力浩无涯，未信妖腰敢彊取。近者吾乡困魑魅，传闻杀戮到鸡狗。华颠豁齿亦创痍，岂独灾厄属黄口。我思膜拜向慈佛，借大愿船济黔首。鞭笞妖孽挂罝罦，收拾鲸鲵入罂瓿。澄波万里靖寰海，夜钵咒龙如鷇■。他年两桨趁潮归，头衔自署太平叟。
怀家雪峰
作者：沈道映
朝代：清

他乡苦忆病维摩，皂帽藜床岁月过。春到竹林无酒伴，悲来土室只高歌。柴桑甲子同元亮，笔冢风流继永和。谁共扁舟横铁笛，沧江闲理钓鱼蓑。
登武水城桥望胥塘
作者：沈道映
朝代：清
体裁：七言律诗

閒携双屐向河桥，绿野青塍入望遥。几处莺花迷古堞，一川烟雨送轻桡。英雄去后名还在，芳草春来恨未销。无限吴宫零落尽，空城犹上伍胥潮。
登泖中潮音阁眺望有怀
作者：沈道映
朝代：清

峰头云气昼冥冥，蜡屐凭高试一停。湖面日翻荒岸白，海门天入乱山青。孤帆是处随渔网，长笛何人起鹭灯？谷水昆阴俱在眼，可怜二陆久凋零。
舟泊富林谒陈大樽先生墓
作者：沈道映
朝代：清

富林溪上一盘桓，墓道春阴泣汉官。未见丰祠传俎豆，空留皎日照衣冠。当年碧血青磷散，此地银涛白马寒。回首平陵松柏路，子规啼遍朔风酸。
讯髴渊水西
作者：沈道映
朝代：清

幽人谷水耽高卧，江村长夏看云坐。清梦心随鸥鹭慵，独醒迹向风尘左。草阁萧萧六月寒，穷探学海倾波澜。千秋自取性情足，一编歌哭来无端。与君成别忽已久，不向西郊频握手。闻道惊涛没钓矶，为问渔竿无恙否？
送霄客南还
作者：沈道映
朝代：清

聚首无多日，天涯袂忽挥。苦将游子泪，洒向故人衣。落日河流急，寒枫驿路稀。与君俱作客，争奈不同归。
野泊
作者：沈道映
朝代：清

野渡夕维舟，寒潮正急流。雁声沙际月，帆影笛边楼。独客难为夜，孤心易感秋。百年同逝水，不尽古今愁。
登高
作者：沈金藻
朝代：清

秋色西来雁路长，千秋落木晚苍苍。乾坤山势盘元气，日夜江流折大荒。万里风烟躔海右，六师神武出炎方。平蛮努力诸公事，早晚铙歌下佛狼。
憩白云居赠霞裳道上
作者：沈鋐
朝代：清

偶寻黄叶路，正值白云秋。到此尘缘净，悠然清兴留。余粮分鹤饲，落果遗猿收。羡尔烟霞侣，逍遥物外游。
严州道中
作者：沈鑅
朝代：清

浮云出层壑，日夕变晴晦。峭影逼峰尖，局步危石背。下有百尺溪，蛟龙隐其内。桡声一水通，树色两山对。乳窦鸣潺湲，云根插叆叇。十里更回首，暮林环修黛。远景低渐昏，故园渺何在。渔镫倒影乱，沙月流光碎。浪迹几浮沈，清夜发长慨。屈指算归途，记取来游再。
九月初旬有西江之行晚泊富春
作者：沈鑅
朝代：清

离家才百里，时有好山看。城树延秋色，江波荡暮寒。鸟栖孤塔定，帆卸夕阳残。如此芳洲路，行行未觉难。
罂粟花
作者：沈钟彦
朝代：清

炊烟时或断贫家，晓起俄看五色霞。任尔侏儒夸独饱，篱头已放火囊花。
金钱花
作者：沈钟彦
朝代：清

邓氏铜山虚设想，沈郎榆荚许为邻。清宵风露频频掷，似向空庭卜远人。
题画
作者：沈钟彦
朝代：清

春林如画罨朝曦，燕立秾阴湿不飞。柳外有楼帘半卷，掠花双剪莫忘归。
后咏史二首
作者：沈钦圻
朝代：清

江山何止割鸿沟，白马青丝尚未休。貂到续馀惟狗尾，侯当封处总羊头。不容党锢逃张俭，只许烟花选莫愁。况是龙蛇互相斗，元戎若个赋同仇？东周东汉竟如何，消息传来岂尽讹？嬉戏无如李天下，诙谐合有镜新磨。摸金使者征求遍，指鹿无臣炀蔽多。江较野人空怅望，恐教荆棘卧铜驼。
后咏史二首·其一
作者：沈钦圻
朝代：清

江山何止割鸿沟，白马青丝尚未休。貂到续馀惟狗尾，侯当封处总羊头。不容党锢逃张俭，只许烟花选莫愁。况是龙蛇互相斗，元戎若个赋同仇？
后咏史二首·其二
作者：沈钦圻
朝代：清

东周东汉竟如何，消息传来岂尽讹？嬉戏无如李天下，诙谐合有镜新磨。摸金使者征求遍，指鹿无臣炀蔽多。江较野人空怅望，恐教荆棘卧铜驼。
咏史二首
作者：沈钦圻
朝代：清

卧薪尝胆日，纵饮擘笺时。但识凭江险，而忘厝火危。一堂争洛蜀，四镇角熊罴。此日王夷甫，清言或未宜。君臣鱼水合，半壁且游嬉。殿上黄幡绰，宫中郭顺时。还须求故剑，慎勿剪连枝。野老瞻乌意，茫然空尔思。
咏史二首·其一
作者：沈钦圻
朝代：清

卧薪尝胆日，纵饮擘笺时。但识凭江险，而忘厝火危。一堂争洛蜀，四镇角熊罴。此日王夷甫，清言或未宜。
咏史二首·其二
作者：沈钦圻
朝代：清

君臣鱼水合，半壁且游嬉。殿上黄幡绰，宫中郭顺时。还须求故剑，慎勿剪连枝。野老瞻乌意，茫然空尔思。
春日招诸生
作者：沈钦圻
朝代：清

春风来融融，好花自为开。好鸟林间鸣，求友声喈喈。我心适无事，触物俱和谐。鸟尚求其群，人岂无同侪？花下设杯酒，愿与诸子偕。中心谅有得，各自抒我怀。元化本大公，何用分形骸。
梅
作者：沈钦圻
朝代：清

冰霜磨炼后，忽放几枝新。独立江山暮，能开天地春。自然空色相，谁与斗精神？野客闲相对，如逢世外人。
生祠
作者：沈钦圻
朝代：清

虎丘七里塘，生祠何累累！榱栋高入云，丹雘纷陆离。连墙与接牖，屹然竖丰碑。下承以赑屃，上蟠以龙螭。华文表德行，大论抒猷为。某公居官日，曲折行其私。析利如秋秧，忘却民膏脂。文中颂清节，饮水迈伯夷。某公居官日，断狱无矜疑。五刑任喜怒，罔恤童与耆。文中颂仁爱，皋陶为士师。周览谀悦文，一例惭恧辞。旧有遗爱人，行政介且慈。行如打包僧，萧然去官时。士民走相送，各各涕涟洏。谁为建祠宇，惟留后人思。好官无生祠，墨吏有生祠。好官与墨吏，行人知不知？
秦良玉遗像
作者：沈钦圻
朝代：清

缦缨银胄垂红緌，裲裆耀日风前披。满月粉颊扬青眉，绣旗飘翻拥长铍。谁人结束整队伍，知是石砫女土司。英雄自古出巾帼，投石战场壮颜色。当年平靖奢崇明，一骑红装万人敌。手持长绳入贼陈，缚贼归来向空掷。思宗季年纷战争，勤王誓师万里行。至尊一语表英武，“桃花马上请开缨”。后来献贼入巴蜀，龆龀不遗横杀戮。勤王兵残势穷蹙，子丧弟死一身独。连斩六贼力已殚，拔刀自刎身不辱。忠勇义烈兼有之，女中张许谁能续。即今遗像馀桓桓，摧激人间壮士肝。愿将效死沙场女，追配从军古木兰。
童奴石义托身于阮怀宁府中，颇用事，家五弟衷赤往，谓微官可得，既至，弟识乱徵，时游倡楼，示荒嬉不可用，乃放归，乍归而留都不复守矣，喜其能识时，自污以免，因赠以诗
作者：沈钦圻
朝代：清

都督满街走，职方贱如狗。此时乾坤入醉乡，君臣嬉戏同披猖。剪伐连枝折故剑，一网尽欲罹鸾凰。仆隶招邀吾弟去，人头畜鸣日相遇。寸心陡触大厦倾，厝火积薪难久驻。自荒于色耽倡楼，是乡足乐真温柔。香浓魄醉不知返，一笑似欲三年留。怀宁谓是妄男子，收拾行装子休矣。归来三月陪京亡，子婴奔窜绁于枳。沙虫猿鹤总消沈，大地旋看换途轨。吾弟依然把耒耕，闲中常话小朝廷。从今永断冠缨梦，抱犊眠云无限情。
赠徐元叹
作者：沈钦圻
朝代：清

少年为侠客，万金散尽不少惜。中岁为诗人，远之楚泽哀灵均。归来慕隐者，脱弃浮荣如土苴。晚岁依空门，庵名落木归本根。我来访君荒山里，留客晚餐烹菊杞。夜寒襆被拥绳床，月满空堂疑积水。不是寻常话箭锋，生平披豁见心胸。卅年无限悲凉事，付与晨钟暮鼓中。
送杨曰补南还
作者：沈钦圻
朝代：清

去年春尽同为客，此日君归又暮春。最是客中偏送远，况堪更送故乡人。
重阳后二日同叶圣野襄补登高
作者：沈钦圻
朝代：清

如此河山著此人，登高触绪总伤神。有朋共洒新亭泪，无扇能遮庾亮尘。白雁唳时来绝塞，黄花开日过经旬。传闻消息君知否，世外巢由作凤麟。
闻钱蒙叟尚书辞世
作者：沈钦圻
朝代：清

真共麻姑阅海桑，俄看文曜掩寒芒。石城众只哀袁粲，南部名曾重范滂。已陨柳枝空有室，未荒红豆尚留庄。史才天与因多寿，转使词人咎彼苍。
除夕书事
作者：沈钦圻
朝代：清

匆匆岁欲尽，有客过我庐。云有急难事，强梁御诸途。一身惟赤手，何以还里闾？君能急人患，哀声为君呼。援手实我分，焉敢辞有无。所愧生计薄，末由足君须。倾橐赠之去，馈岁无留馀。恐乖家人意，欢颜对妻孥。妻孥知我心，笑言倍怡怡。依然煨榾柮，聊复换桃符。入夜四壁清，此心真晏如。
兖州
作者：沈钦韩
朝代：清

南楼纵目揖峥嵘，风入轩窗四面清。钜野尚浮蛟蜃气，虚堂如听管弦声。云来海岱晴迷树，雨过凫蒙翠绕城。安得竹溪追六逸，龟阴田挽一犁耕。
华州
作者：沈钦韩
朝代：清

镇国军锋建将坛，清笳候火报平安。西迎高掌银刀驻，东下群冰铁马攒。是处老罴当道卧，何人春燕倚楼看。潺潺一带罗敷水，鞭影潼关送夕寒。
发临潼寄周箌云
作者：沈钦韩
朝代：清

残烛映天曙，凉蟾犹在庭。泉边云气白，霜外草痕青。古道飘牛铎，遥原纵鹘铃。怀人正有梦，峭茜隔梦屏。
和周保绪常副将军折枪歌
作者：沈钦韩
朝代：清

将军发迹牛渚矶，铜头铁额摧童麋。手中丈八寒骨白，神州一扫穷朔陲。鞋山合围战鼓竭，沔阳渔子气咆勃。万人呼号玉蝀光，胆落江神掀贝阙。妖星雨急罂子口，虎魄堕地群狼走。将军呼酒解裲裆，大羽腰间犹剩否？黑蛇掘断波心掷，千岁老蛟吞不得。鱼蛮罥网半段强，齿齿涛痕湔血色。周郎寓目快作歌，泥沙皵蹙三摩挲。淬鍊一朝钟鼎出，壮士从此挽天河。君不见，秦武卫殿庭，肆设雕戈贵。又不见，王彦章庐陵，嗟叹记铁枪。男儿所遭亦间阔，金锡跃冶诚不祥。周郎武库艰一试，刚砮逡循土花翠。朅来麟阁自赏诗，拈弄毛锥愈有味。聊看退笔满墙根，亦似将军折枪弃。
宿海会禅院
作者：沈钦韩
朝代：清
体裁：古风

诸天香云散曣㬈，虚堂僧定镫火昏。徒歌杳杳发孤榜，青磷焰焰归荒村。鸦翻人影戛林樾，鼠窥佛座铿瓶盆。月斜磨镰界屋角，雨足滴乳沿松根。壁间龙象吐光采，牙须磔裂惊心魂。颇疑石幢幡影飐，散花一捻长叉痕。纻衣感秋觉痒�，炉香达曙犹温黁。吟虫孤迥梦境切，法鼓阗溢潮音奔。绳床一宿亦前定，方寸暂息波流浑。眼中宗雷皆俊侣，团坐相共无生论。各萦俗累不可驻，何时结社开云门。扁舟江涨垂柳碍，芒鞋径滑丛篁扪。袈裟香染应满袖，刹竿回望迷朝暾。
宿海会禅院
作者：沈钦韩
朝代：清

诸天香云曣㬈，虚堂僧定镫火昏。徒歌杳杳发孤榜，青磷焰焰归荒村。鸦翻人影戛林樾，鼠窥佛座铿瓶盆。月斜磨镰界屋角，雨足滴乳沿松根。壁间龙象吐光采，牙须磔裂惊心魂。颇疑石幢幡影飐，散花一捻长叉痕。纻衣感秋觉痒？，炉香达曙犹温黁。吟虫孤迥梦境切，法鼓阗溢潮音奔。绳床一宿亦前定，方寸暂息波流浑。眼中宗雷皆俊侣，团坐相共无生论。各萦俗累不可驻，何时结社开云门。扁舟江涨垂柳碍，芒鞋径滑丛篁扪。袈裟香染应满袖，刹竿回望迷朝暾。
拜真州文丞相祠
作者：沈钦韩
朝代：清

破碎山河一鸟投，苍茫宫阙六鳌浮。草间涕泣南冠侣，壁后纷纭东府谋。挥手自题苏武像，脱身谁刺伍胥舟。瓣香应共崖山祝，魂魄那能恋此州。
次日梅花已落坐圣恩寺还元阁饭讫登铜井山绝顶
作者：沈钦韩
朝代：清

风日逾暄妍，遨头输先辈。映水苔枝空，迎面玉尘碎。国香已谢华，夭采各舒熊。古寺循钟鱼，敞阁鲍笋菜。讨春有余勇，振奇无别队。松籁散风琴，谷淙聚云碓。斗折疑绝踪，蛾傅已骑背。天高径手招，石顽叩臆对。洞户剖蟆？，井甃滀膏黛。崩峭穷百级，孱颜尽一概。弹山独兀傲，青旻未排退。泠然发冥悟，胜游傥思再。
次日梅花已落坐圣恩寺还元阁饭讫登铜井山绝顶
作者：沈钦韩
朝代：清
体裁：古风

风日逾暄妍，遨头输先辈。映水苔枝空，迎面玉尘碎。国香已谢华，夭采各舒熊。古寺循钟鱼，敞阁鲍笋菜。讨春有余勇，振奇无别队。松籁散风琴，谷淙聚云碓。斗折疑绝踪，蛾傅已骑背。天高径手招，石顽叩臆对。洞户剖蟆�，井甃滀膏黛。崩峭穷百级，孱颜尽一概。弹山独兀傲，青旻未排退。泠然发冥悟，胜游傥思再。
河内
作者：沈钦韩
朝代：清

太行走幽都，昂首始欲放。翠色洒晴空，奔云掣奇状。济源王屋来，澎赑谁能障。挽强角大河，激箭出其上。邑居固殷脤，表里实雄壮。晋文启南阳，伯业乃高抗。寇公昔剖符，日光耀甲仗。长鲸十万崩，洛城气沮丧。蔼郁桑枣阴，厜㕒雉堞向。据鞍望黄华，揽古神犹王。复忆屠沽豪，井里一相访。崩褫指故墓，仿佛浊鹿城。献帝辞天位，投间此吞声。何知舜禹事，强饰揖让名。幽囚结气惨，备恪假礼赢。竟保天年殁，复土禅陵成。敚攘心不愧，猜嫌意犹轻。残忍肇寄奴，解绶无活情。展转绝命祝，天家勿复生。菟裘宁非幸，伤哉荣悴并。竹林尚修修，贞萋破愁寂。榛路鸣细泉，苔扉倚败甓。风流缅嵇际，巾瓶恣游历。世网致流离，山河逝良觌。陈迹复千年，蛛丝古龛幂。俗物忤良多，赏心眇难觅。高荫昨交衢，小集横槽枥。酒垆聊驻车，锻灶近排壁。风尘伤老丑，朋好感离逖。落日满苍山，凭衿愁短笛。
河内·其一
作者：沈钦韩
朝代：清

太行走幽都，昂首始欲放。翠色洒晴空，奔云掣奇状。济源王屋来，澎赑谁能障。挽强角大河，激箭出其上。邑居固殷脤，表里实雄壮。晋文启南阳，伯业乃高抗。寇公昔剖符，日光耀甲仗。长鲸十万崩，洛城气沮丧。蔼郁桑枣阴，厜㕒雉堞向。据鞍望黄华，揽古神犹王。复忆屠沽豪，井里一相访。崩褫指故墓，仿佛浊鹿城。献帝辞天位，投间此吞声。何知舜禹事，强饰揖让名。幽囚结气惨，备恪假礼赢。竟保天年殁，复土禅陵成。敚攘心不愧，猜嫌意犹轻。残忍肇寄奴，解绶无活情。展转绝命祝，天家勿复生。菟裘宁非幸，伤哉荣悴并。
河内·其二
作者：沈钦韩
朝代：清

竹林尚修修，贞萋破愁寂。榛路鸣细泉，苔扉倚败甓。风流缅嵇际，巾瓶恣游历。世网致流离，山河逝良觌。陈迹复千年，蛛丝古龛幂。俗物忤良多，赏心眇难觅。高荫昨交衢，小集横槽枥。酒垆聊驻车，锻灶近排壁。风尘伤老丑，朋好感离逖。落日满苍山，凭衿愁短笛。
沿西碛至石楼高山削天隙处皆梅花湖中岛屿映带日晚咏归
作者：沈钦韩
朝代：清

永日湖山中，径复胜抚玩。往景神未怛，新眺赏屡换。崇岩若碍眉，绝磴每振腕。积水层云缝，芳林隙风窜。皛皛白银阙，亭亭青玉案。披香递高下，点黛时聚散。川霓吸冥濛，山鸟度凌乱。澄鲜帆色开，皓皓屐齿断。荆班真坐忘，笋将告日旰。清泉聊复濯，尘颜久自叹。松梢有余青，炊烟起山半。
登孟县城楼
作者：沈钦韩
朝代：清

峭势南回潘乐城，牙旗霍霍壮东京。龙门积雪随流下，少室浮云与岸平。血渍金堤霾土色，风来玉壁撼军声。尘袪一掺延斜日，又逐幽州马客行。
石公山
作者：沈钦韩
朝代：清

玉山翠暖烟茸茸，白鸥一点揩青铜。月户雕劖乳髓结，水官穿穴灵根通。初携银刀整队伍，忽互铁壁撑圆穷。谁觑蟆背划神剑，却便渴吻垂长虹。梯空木荐欲起瘘，磕浪金奏如震聋。不辞溅面竦石丈，差胜没髻嗟铜翁。除崖侧泻修绅白，长樯斜挂圆钲红。尚思水犀耀组练，极竞茶火横艨艟。秀眉晕入句践国，精矑光射冯夷宫。怒涛入夜转急碓，新月赴暝犹弛弓。声撼蛟鼍枕兀梦，影触竹树镫摇风。拟将险语压百怪，自惭笔力非韩公。
秦中早秋
作者：沈钦韩
朝代：清

渭水西风一夕寒，鸳机新月盼刀环。炉香蜡泪谁家思，乞画江南数叠山。空堂虫语答韽韽，云阁林梢雨意酣。欹枕疏钟清客梦，依稀茅屋研山南。
秦中早秋·其一
作者：沈钦韩
朝代：清

渭水西风一夕寒，鸳机新月盼刀环。炉香蜡泪谁家思，乞画江南数叠山。
秦中早秋·其二
作者：沈钦韩
朝代：清

空堂虫语答韽韽，云阁林梢雨意酣。欹枕疏钟清客梦，依稀茅屋研山南。
立夏后荆溪周进士济偕徐吕诸子放棹过香溪招余游西山
作者：沈钦韩
朝代：清

丘壑携琴往，江湖载酒同。燕低帆叶雨，人倚钓丝风。豆荚疏篱外，松花古寺中。预宜排笔研，佳处理诗筒。小艇凫翁逐，桑阴又一村。疏钟催客饭，幽鸟应僧门。箨解先棋响，花飞上酒痕。三条黄篾束，便拟坐云根。
立夏后荆溪周进士济偕徐吕诸子放棹过香溪招余游西山·其一
作者：沈钦韩
朝代：清

丘壑携琴往，江湖载酒同。燕低帆叶雨，人倚钓丝风。豆荚疏篱外，松花古寺中。预宜排笔研，佳处理诗筒。
立夏后荆溪周进士济偕徐吕诸子放棹过香溪招余游西山·其二
作者：沈钦韩
朝代：清

小艇凫翁逐，桑阴又一村。疏钟催客饭，幽鸟应僧门。箨解先棋响，花飞上酒痕。三条黄篾束，便拟坐云根。
蟠螭山石壁斗入湖中
作者：沈钦韩
朝代：清

云根插湖中，高浪怒不受。阳侯施斧凿，浑沌判牝牡。飞沫高溅面，暗流深注臼。舒啸据厜㕒，披襟豁尘垢。水天目击穷，烟墨山积厚。石气砭禅心，花跗粲佛口。阴崖拂丛篁，纤飙醒宿酒。涓涓乳泉滴，岌骸卧羊走。更期风雨中，掀舞听鲸吼。
访元使郝伯常被留真州忠勇军营故处
作者：沈钦韩
朝代：清

军府行人老，平章召寇深。北来苏武节，南向鲁连心。潮落鱼蛮唱，风高马客吟。退飞甘作鹢，浩荡帛书沈。
贫家行
作者：沈铦
朝代：清

贫家粮尽稗作粥，南箕不簸一粒谷。贫家酒瓮空床头，斗杓盛住天浆流。仰视苍苍增百感，箕舌自张斗自转。诚斋老子常思量，人到饿死真自强。山中采薇谁再作，竿头晒裈亦足乐。君不见明珠换得玉颜红，奴辈发难曲未终。又不见挂冠织帘不自耻，乃是吾家一奇士。
胜棋楼联
作者：沈锽
朝代：清
体裁：联

江水东流，淘尽了千古英雄儿女；石城西峙，依旧是六朝烟雨楼台。
挽张之洞联
作者：沈镛
朝代：清
体裁：联

魂兮归来，应有英灵翊王室；公真不朽，岂徒遗爱在吾湘。
留别史静轩
作者：沈长春
朝代：清

别语无多别思催，祇今蜡炬半成灰。刘蕡曾上千言策，庞统应非百里才。鹤径扫开残月路，马蹄蹋碎乱云堆。此行莫道增惆怅，分得清风两袖来。
留别贾听桐
作者：沈长春
朝代：清

闻道清霜五月寒，冷云漠漠恨漫漫。好将怨李恩牛事，都作藏蕉覆鹿看。青眼难忘交谊笃，白衣终荷圣恩宽。伤心同调应相忆，长笛声中夜未阑。
舟行偶成
作者：沈长春
朝代：清

无边行旅迹，向晚又烟浔。秋色满天地，劳人空古今。乱帆风影碎，衰草岸容深。会得虚舟意，徒烦倚棹吟。
壬辰1832春捧檄来澎随同周芸皋观察查办抚恤蒙赐书画联扇赋诗申谢
作者：沈长棻
朝代：清

春潮月夜载驰驱，传送牙樯到海隅。风起垂虹劳险渡，星飞挽粟济灾区。耕渔得复流离子，童叟应无庚癸呼。策用方平名相业，此乡薯米不须沽。持节风清识玉堂，惊涛直下海天苍。望公如岁深饥渴，训士通经化莠良。碑口昔曾传汉水，棠阴今更遍蛮疆。私心盻切随车雨，好种襄堤百本桑。
壬辰1832春捧檄来澎随同周芸皋观察查办抚恤蒙赐书画联扇赋诗申谢·其一
作者：沈长棻
朝代：清

春潮月夜载驰驱，传送牙樯到海隅。风起垂虹劳险渡，星飞挽粟济灾区。耕渔得复流离子，童叟应无庚癸呼。策用方平名相业，此乡薯米不须沽。
壬辰1832春捧檄来澎随同周芸皋观察查办抚恤蒙赐书画联扇赋诗申谢·其二
作者：沈长棻
朝代：清

持节风清识玉堂，惊涛直下海天苍。望公如岁深饥渴，训士通经化莠良。碑口昔曾传汉水，棠阴今更遍蛮疆。私心盻切随车雨，好种襄堤百本桑。
壬辰1832春来澎办赈务临行赋此为蒋怿庵刺史志别
作者：沈长棻
朝代：清

征帆西指几回还，天险孤悬岛一湾。村有居民皆近海，墙多古石却无山。夙因瘠土耕渔苦，况值灾时稼穑艰。不是明公妙为政，何缘风景得安閒。荆州闻望久名驰，海外循声更可师。一路欢呼慈父母，十年抚字当孙儿。叨陪笑语春风里，许把芳樽夜月时。他日追随期莫定，者番归棹倍牵思。
壬辰1832春来澎办赈务临行赋此为蒋怿庵刺史志别·其一
作者：沈长棻
朝代：清

征帆西指几回还，天险孤悬岛一湾。村有居民皆近海，墙多古石却无山。夙因瘠土耕渔苦，况值灾时稼穑艰。不是明公妙为政，何缘风景得安閒。
壬辰1832春来澎办赈务临行赋此为蒋怿庵刺史志别·其二
作者：沈长棻
朝代：清

荆州闻望久名驰，海外循声更可师。一路欢呼慈父母，十年抚字当孙儿。叨陪笑语春风里，许把芳樽夜月时。他日追随期莫定，者番归棹倍牵思。
凭君传语报平安
作者：沈闳
朝代：清
体裁：七言律诗

相逢马上问归鞍，未忍开言意已酸。两字平安凭尔报，一身粗适慰亲欢。征程乍过瞿塘险，岁暮休怜游子寒。今日思乡心更切，烦君须为语加餐。
圮桥授书
作者：沈闳
朝代：清
体裁：七言律诗

圮桥巧遇似神仙，简练揣摩藉此篇。进履卿存孺子职，授书不是世间传。宏收鹅鹳从戎秘，娴熟韬钤决胜先。益我机谋皆将略，恰忻萍水印前缘。
谈笑有鸿儒
作者：沈闳
朝代：清
体裁：七言律诗

蓬门过问有鸿儒，诗酒琴书惯自娱。胜友如云堪集益，高谈尽日岂嫌孤。龙蟠意气叨陪久，凤逸才华入座输。兰谱知心应共订，平生道义许交孚。
风日水滨
作者：沈闳
朝代：清
体裁：七言律诗

风光薄暖净无尘，笥履青衫问水滨。廿四花期修禊候，三千世界艳阳春。流觞畅叙蘋香拂，沈璧摇明藻影新。最是长安行乐处，波涵潋滟跃鱼鳞。
郊行
作者：沈闻喜
朝代：清

小径通幽处，秋光引兴长。几家茅盖屋，比户稻登场。岸草冷新雨，篱花娇夕阳。料知村酿熟，触鼻醉深香。
登金山塔
作者：沈雅
朝代：清

孤塔在高巘，来登最上头。钟从天外落，云傍槛边浮。海气浑如雨，江声半是秋。中流无障蔽，一望已全收。
兰州
作者：沈青崖
朝代：清

峻绝皋兰路，东冈势渐平。九边通玉垒，万里锁金城。山抱高低色，河流画夜声。雄图分百二，揽辔倍含情。
南山松歌
作者：沈青崖
朝代：清

南山松，百里阴翳车师东，参天拔地如虬龙。合抱岂止数十围，拜爵已受千年封。其间最老之古树，或曾阅历汉唐平西戎。山椒据险筑营垒，牧夫樵采孙枝空。金戈铁马恣蹂躏，燎原不尽仍青葱。茯苓蟠其根，苍鼠游其丛。鳞甲裹层冰，柯条撼朔风。王师十万征西域，伊吾直走阳关通。中材相度构广厦，大材臃肿莫可攻。剥取霜皮厚三尺，花纹绣蚀胭脂红。宋斤鲁削成异彩，军城制作几筵供。下余木屑香且艳，清光乱沸霞光浓。更调乳酥入穹帐，臭味竟与团茶同。养荣益胃滋脏腑，服食常觉精神融。玉华金液任君饵，愿蹑鹿皮仇季之仙踪。
向日葵
作者：沈青崖
朝代：清

满院秋风敛嫩黄，扣槃扪烛望恩光。踆乌万里谁知汝，犹是西倾倚夕阳。
柔远亭二首
作者：沈青崖
朝代：清

古塞通西域，岩城接大荒。一亭聊驻马，万里此离觞。风劲草痕白，山寒日影黄。征夫折鞭去，前路少垂杨。嘉峪分天堑，筹边陋昔人。斯亭才结构，西旅即来宾。庭杂乌孙坐，墀牵大宛驯。与楼虽对峙，独喜靖胡尘。
柔远亭二首·其一
作者：沈青崖
朝代：清

古塞通西域，岩城接大荒。一亭聊驻马，万里此离觞。风劲草痕白，山寒日影黄。征夫折鞭去，前路少垂杨。
柔远亭二首·其二
作者：沈青崖
朝代：清

嘉峪分天堑，筹边陋昔人。斯亭才结构，西旅即来宾。庭杂乌孙坐，墀牵大宛驯。与楼虽对峙，独喜靖胡尘。
赵北口
作者：沈青崖
朝代：清

浮鹢年年灞浐东，鼎湖龙去翠华空。罟师晒网斜阳外，牧竖牵牛浅水中。春晓苏堤杨柳月，秋深鉴曲蓼花风。重华若举横汾乐，鱼鸟亲人定不同。
钱博士登俊赠西域地图
作者：沈青崖
朝代：清

客从军中来，遗我盈丈纸。展卷列丹青，大荒靡涯涘。嵯峨于阗山，蜿蟺伊丽水。轮台及阳关，如在掌上指。汉唐殊名称，回夷互迁徙。服畔靡有常，古来多战垒。白骨沉沙窝，金刀折涧底。寒暄异中华，幅员空万里。有壤不可耕，得民不可使。唐虞声教讫，西被流沙止。聚米虽良谋，形势何足恃。素壁张斯图，聊识大亥趾。
虎丘宴集
作者：沈骐
朝代：清
体裁：七言律诗

胜赏由来吴会偏，高堂不夜烛如椽。东南冠盖倾三辅，吴越交游满四筵。星聚近连牛斗分，莺求仍值雨花天。目前王谢皆琼树，觞咏依依似晋年。
临江仙
作者：沈鹊应
朝代：清

屋上斜阳墙上草，晚来相映清幽。小窗频倚独凝眸。角声欲断，呜咽总添愁。双鲤不来音信杳，恼人欲说还休。春秋佳日去难留。离情一缕，随水去悠悠。
兰陵王·鸡声
作者：沈鹊应
朝代：清

梦初阁。残卷馀醒尚著。纱窗外，晴报远钟，曙色阴阴透帘幕。醒来夜情恶。更听胶胶声作。中心惊，颠倒著衣，却被苍蝇弄听错。寂寞。岂漂泊。搅无睡残更，翻依鸣柝。同声唱晓天涯各。怅问寝犹隔，栉笄如昨。干卿何事，向耳畔，触悲乐。
兰陵王·鸡声
作者：沈鹊应
朝代：清

梦初阁。残卷馀醒尚著。纱窗外，晴报远钟，曙色阴阴透帘幕。醒来夜情恶。更听胶胶声作。中心惊，颠倒著衣，却被苍蝇弄听错。长鸣意谁托。甚风雨凄凄，都未忘却。宁同宛转调弦索。惊茅店羁旅，金闺朝士，一例繁雄并冷落。底更促梳掠。寂寞。岂漂泊。搅无睡残更，翻依鸣柝。同声唱晓天涯各。怅问寝犹隔，栉笄如昨。干卿何事，向耳畔，触悲乐。
凄凉犯·墨梅
作者：沈鹊应
朝代：清

幽奇妙笔。传神处，横斜一片难折。水边竹外，无言独自，盈盈清绝。墨香染颊，任羌笛飞声自咽。但凄然、冰魂一缕，掩映夜深月。索笑人何处，弄芯吹香，欢情销歇。罗浮梦断，思恹恹、怨怀谁说。洗尽残妆，入横幅、馀姿更洁。有凌波、缥缈冷淡，不可接。
凤凰台上忆吹箫·忆菊花
作者：沈鹊应
朝代：清

枫冷吴江，雁飞南浦，家家黄叶堆门。听暮砧声急，日已黄昏。记忆当时三径，尽飘零、松菊犹存。荒城里、止看摇落，未见花繁。销魂。故乡此际，佳节醉西园，篱畔芳樽。念秋光狼藉，安得移根。屈指重阳将近，思往事、杳杳无痕。伤情处，但看鸦飞，水绕孤村。
南乡子·呈冯庵先生兼别季兰妹
作者：沈鹊应
朝代：清

学识综群流。绛帷教女预从游。长日书声知可惜，难由。淮水东流身上舟。阿妹莫深愁。掩卷还应相忆否。问字元亭须已矣，谁俦。难与为言是可忧。
如梦令
作者：沈鹊应
朝代：清

岁月真如弹指。又是苦寒天气。帘外雨和风，搅起一腔愁思。无寐。无寐。别有凄凉滋味。
如梦令·帘钩
作者：沈鹊应
朝代：清

明月一弯新样。终日傍人帘幌。挂起玉纤纤，草色增人怊怅。低放。低放。莫对平芜凝望。
如梦令·腊梅
作者：沈鹊应
朝代：清

蝉翼黏霜初透。别样风光中酒。偏占玉奴先，一例暗香盈袖。三九。三九。试过宫黄时候。
少年游
作者：沈鹊应
朝代：清

华灯番市影苕苕。夜夜似元宵。流水过车，暗尘逐马，歌响云飘。春风还共荒城里，客思独无聊。昨宵梦去，慈亲温藉，小妹招邀。
少年游
作者：沈鹊应
朝代：清

难追往事去如波。岁月又蹉跎。衣袂京尘，昔曾染处，何日重过。而今日近长安远，回首夕阳多。少年曾听，凤凰池上，过客鸣珂。
惜红衣·绿阴清润似花时
作者：沈鹊应
朝代：清

泼绿淋漓，残红狼藉。春归无迹。罨画林塘，如今尽成碧。重重翠幄，似障断、花开消息。难得。晴日暖风，似江南寒食。依依绮陌。天气清和，连朝弄春色。韶光莫绊，却解伴、诗客岑寂。丰姿依旧，何事无人追惜。倩画图谁写，掩映向来词笔。
摊破浣溪沙·题冯盦枝词
作者：沈鹊应
朝代：清

锦瑟华年怯蕴真。竹枝词卷伴吟身。为惜分阴勤点缀、肯因循。说法欲敲如意碎，遣愁时劈锦笺新。银字诗成新曲妙、和阳春。
摸鱼儿·织竹团扇
作者：沈鹊应
朝代：清

弄团圞、组成蕲竹，传看纤手难释。生绡纨素难比似，换却向来成式。霜雪质。更隐映，斜纹不与甘蕉匹。细看成碧。似绿水生波，雁行云外，疑是个人织。谁行倩，妙手丝丝轻擘，此君再世踪迹。从来尤物难长久，止恐秋风先逼。须护惜，为巧夺天工，造物偏乘隙。深藏满月，怕瘦减清辉，雪香飘堕，无处觅消息。
洞仙歌·文君当垆
作者：沈鹊应
朝代：清

门前柳色，浸入罗衣碧。斜倚垆边倒金液。最消魂、更拔剔火金钗，钗欲坠，犹自新妆半额。往事成陈迹，沽肆琴台，化作寻常酒家宅。旧日笑春风，娇眼难醒，柳花碎、也无人惜。思恹恹、已作白头吟，甚问询、离恨茂陵病客。
浪淘沙·悼晚翠。其夫号晚翠
作者：沈鹊应
朝代：清

报国志难酬。碧血谁收。箧中遗稿自千秋。肠断招魂魂不到，云暗江头。绣佛旧妆楼。我已君休。万千悔恨更何尤。拼得眼前无尽泪，共水长流。
浪淘沙·虬髯客传
作者：沈鹊应
朝代：清

越国意扬扬。不惜红妆。剧令深夜出严装。蹀躞叩门茅店里，颜色仓皇。慧眼识三郎。委地青长。虬髯顾盼思如狂。锁钥尽教将一妹，来佐秦王。
淡黄柳·春雨
作者：沈鹊应
朝代：清

小楼晓色，一片同云黑。做雨飞来声滴滴，欲访芳菲径里，争奈空阶几番湿。最堪惜，韶光任虚掷。杏花信，杳消息。叹西园、寂寞天涯隔。最是无情，一池春水，比似当初更碧。
渡江云·重九
作者：沈鹊应
朝代：清

秋深风渐紧，虫生应和，唧唧透窗纱。异乡佳节至，何处登高，隔水尽蒹葭。登楼凝望，只一片、疏柳啼鸦。想此日，茱萸遍插，分不到天涯。堪嗟。卷帘人瘦，瑞脑香斜。念旧时篱下。辜负了、黄昏时候，谁对黄花。如今且尽尊前酒，怕秋光、又落谁家。秋有信，奈何水隔天遮。
湘春夜月·晴天养片云
作者：沈鹊应
朝代：清

正新晴，闲闲一片低垂。莫道出处无心，此便恰宜时。欲问迟回何待，待青天护养，渺尔神怡。怪前宵风雨，深藏远岫，此意谁知。高横天际，静依日下，不解迷离。淡影轻身，氤氲气、任人遥指，难与幽栖。多情美荫，怕日光、晒上酴醾。凭似汝，化无知误信、司天台，说佳气能奇。
点绛唇
作者：沈鹊应
朝代：清

春早尤寒，阑干倚遍人微困。征鸿飞尽。苒苒无音信。独隔天涯，萱草难蠲忿。谁行问。从行无分。多少思亲恨。
点绛唇·千叶水仙
作者：沈鹊应
朝代：清

黄晕冰绡，并刀剪就明玑碎。自然仙态。仿佛添环佩。昔日凌波，依旧风姿在。功夫耐。层层轻裁。欲共梅花赛。
点绛唇·对镜用周美成韵
作者：沈鹊应
朝代：清

深院无人，梦醒小雨敲窗润。算来春近。故遣催花信。慵自梳头，怕见落红阵。非关闷。宝奁频趁。慰此因循恨。
燕山亭·读列女传
作者：沈鹊应
朝代：清

薄晚寒闺，轻盈弱质，井水心情自守。触目惊心，栋折榱崩，何恤玉颜消瘦。针管慵拈，误几度、窗前停绣。回首。叹周道游观，将非君有。嗟彼女伴何知，把慷慨情怀、认萦丝藕。葵践兄亡，冷眼年来，已知大弓难彀。无限伤心，当商女，后庭歌奏。能否。比例似、无盐觅偶。
琵琶仙·樱桃
作者：沈鹊应
朝代：清
体裁：词

春雨才过，正无数、浪蕊浮花开遍。一绺红溜低垂，宫中摘初荐。娇欲滴，朱盘满贮，记曾饤，照园欢宴。圆比明珠，红疑赤玉，凝伫生眩。最无据、缥缈青衣，赚游子、瑶台梦留恋。漫笑荔枝庐橘，见蔗浆还羡。鹦啄出、珊瑚粒粒，落个人，寂历庭院。遥想樊素当年，微遮歌扇。
甘州·怀金陵梁间燕子
作者：沈鹊应
朝代：清

叹一年一度此淹留。软语话温柔。傍雕梁绣户，惊人好梦，故蹴帘钩。旧宅重来风景，换却一番愁。可念征蓬转，淮海漂流。同是倦游羁旅，误匆匆柳色，岂为封侯。止凭谁分付，珍重羽毛修。向天涯、殷勤凝望，对斜晖、不见旧妆楼。遄归罢、怅繁华谢，金谷荒丘。
祝英台近·灯花
作者：沈鹊应
朝代：清

漏声微，香烬炷。夜永寂人语。瞥眼银釭，金穗垂垂吐。忽惊一朵红鲜，游蜂寻到，又却是、飞蛾翩舞。正无绪。细认凝笑蛾眉，为伊久延伫。护住风帘，红焰尚如许。是他报与人知，休教落去。尽无寐，替防饥鼠。
绮罗香·花露水
作者：沈鹊应
朝代：清

红袖香风，琼筵佳气，都异麝尘兰炷。吹馥欺花，偏要氤氲如许。喷罗绮、珍重堪嗤，惹蝶蜂、痴迷无数。甚扬州、十里繁华，美人认作金茎露。铜仙愁绪万缕，羞见琉璃满贮，泪零如雨。臭味差池，总觉恼人无语。记当时、滴粉搓酥，从此便、不须相妒。叹而今、柏上囊空，误求仙汉武。
菩萨蛮
作者：沈鹊应
朝代：清

旧时月色穿帘幕。那堪镜里颜非昨。掩镜检君诗。泪痕沾素衣。明灯空照影。幽恨无人省。展转梦难成。漏残天又明。
虞美人·赋鲇鱼风筝
作者：沈鹊应
朝代：清

野塘春水连天碧，化作烟波色。忽听何处弄鸣筝。又是东风卷入、碧云声。苕苕直上千霄汉。儿女争呼唤。从容不傍逆风飞。何事竹竿难上、笑男儿。
西河·江州琵琶
作者：沈鹊应
朝代：清

行复止、归舟尚滞沙际。荻花瑟瑟夜江头，月明似水。未归反作送归人，临风愁杀居士。寻声问，幽寂地。哀弦一曲谁理。京华旧迹已茫然，铮铮又起。相逢一样可怜生，天涯沦落憔悴。萧娘暮洒老大泪。感当时、司马情意。漫拨数声无俚。剩长歌、写恨孤亭凭吊，千载悠悠伤心事。
角招·豫留别季兰三妹
作者：沈鹊应
朝代：清

春还又。如何一点离情，暗逗垂柳。新愁相合就。悔却旧时，何事厮守。别时尚久。早苦透、心花前后。明月低穿窗牖。听二十五弦声，问谁家还奏。相对，俱成消瘦。频年欢笑，化作愁盈袖。拟同拼撒手，行路迟迟，寸心难朽。思量僝僽。且共此、论文尊酒。休想长亭时候。天涯若比邻，君曾知否？
解连环·用姜白石韵代书寄棣先
作者：沈鹊应
朝代：清

西楼裁倚。被杨花千点，句人离思。念去年、南浦牵衣，如今眼穿，南浦唯春水。回首倾襟，小窗对镜同梳洗。踏青湖畔路，那日游春，依约曾记。东风又吹雨霁，问音书断绝，何事相弃。空欲往、难越关山，算只有今宵，梦魂能至。绣户谁推，似行近、疏帘下底。又却是、衔泥燕子，搅人午睡。
长亭怨慢·西湖吊厉樊榭
作者：沈鹊应
朝代：清

向湖畔停船闲步。远望东园，个人门户。寂历春空，柳丝深锁若烟雾。湖州羁旅。偏载取、桃根去。去得几何时，已化作、飘零风絮。郎主。对芭蕉洒泪，芳草殡宫天暮。夜来月上，向谁诉此时情苦。怅望是、今日萧条，恨重入、江淹词赋。始会得才华天忌，凄凉如许。
高阳台·怀苹妹西洋女塾
作者：沈鹊应
朝代：清

海上春风，淮壖寒食，相望独自离家。街北高楼，记曾携手同车。鲸铿报午停船椠，颤金钗、蹴鞠喧哗。共流连、一半吴娃，一半蛮花。如今姊妹勤相忆，况亚洲异日，天共人遐。欲寄鱼书，江长不到天涯。危阑独倚斜阳下，似苕苕、一水蒹葭。最无聊，满耳鹃啼，满目云遮。
鹧鸪天·寄郑氏舅母忆堂子巷小楼
作者：沈鹊应
朝代：清

回忆楼头赏雪时。钟山如黛照传卮。如今赢得离愁苦，惟有檐前风絮飞。春寂寂，梦依依。风流林下系人思。凭高不见江南路，元鸟归时人未归。
汝宁司理彭公罢官后作此怀之
作者：沈麟
朝代：清
体裁：五言律诗

罢官仍谓拙，巧宦总难为。一失山中足，常愁世上眉。名原因自立，清已被人知。便学陶彭泽，须裁归去辞。
读七子诗·其一
作者：沈麟
朝代：清
体裁：七言绝句

信阳北地久沈沦，剩有娄江一曲新。我学济南操白雪，不知谁是和歌人。
读七子诗·其二
作者：沈麟
朝代：清
体裁：七言绝句

词坛季重旧知名，白璧堪偿十五城。谁念怜才成党锢，至今空忆汉东京。
追旧杂感·其一
作者：沈麟
朝代：清
体裁：七言律诗

羽毛零落叹冥鸿，十载乾坤吾道穷。徒使少年讥贾谊，每于高隐羡庞公。浮名满眼矜巴曲，大雅何人问国风。可识江河流万古，后先十子记嘉隆。
追旧杂感·其二
作者：沈麟
朝代：清
体裁：七言律诗

偕隐空怀大小山，频年摇落感尘寰。桃花万树仙人宅，秀草三芝逸士关。岭上行云看缥缈，枕边流水听潺湲。风流四皓知谁是，自许留侯共往还。
原韵寿王一如太夫子七十
作者：沙从心
朝代：清

介寿堂开万象春，翁森花草亦精神。六朝门第乌衣旧，一代儒宗马帐新。杖国弥坚担道力，扶轮不倦著书身。商山聘诏香山画，德望何关志屈伸。槐阴郁郁树恒春，世泽长怀左契神。三祝愿赓唐代盛，九如合奏雅歌新。堂跻北海尊前客，杖拄东坡画里身。小草依庭分化雨，□诚敢竭意同伸。
原韵寿王一如太夫子七十·其一
作者：沙从心
朝代：清

介寿堂开万象春，翁森花草亦精神。六朝门第乌衣旧，一代儒宗马帐新。杖国弥坚担道力，扶轮不倦著书身。商山聘诏香山画，德望何关志屈伸。
原韵寿王一如太夫子七十·其二
作者：沙从心
朝代：清

槐阴郁郁树恒春，世泽长怀左契神。三祝愿赓唐代盛，九如合奏雅歌新。堂跻北海尊前客，杖拄东坡画里身。小草依庭分化雨，□诚敢竭意同伸。
呈业师谢幼陶夫子
作者：沙允成
朝代：清

曾沐春风化雨来，举家桃李一时开。登龙莫遂攀留愿，问字何从载绿醅？
海上有感
作者：沙允成
朝代：清

风会于今渐变迁，不闻天子诏求贤。春申江上人如鲫，广厦何当辟万千。
醉花阴
作者：沙宛在
朝代：清
体裁：词

翡翠楼头风几阵。断送残红尽。薄暮掩罗帏，睡鸭香寒，冷却沉檀印。梦回宝枕垂云鬓。愁压蛾弯损。窗外雨声疏，响入芭蕉，又是黄梅信。
闺情绝句
作者：沙宛在
朝代：清

白燕双双入幕频，梨花香遍雪为茵。夜来纵有游仙梦，不作乌衣国里人。瓜果初陈月殿高，双星今夜会云曹。笑来好事惟乾鹊，甘为他人髡顶毛。小至时欣云气祥，玉阶渐见管灰扬。不知边塞征人妇，可有闲情验线长。朝来报道牡丹开，拚取红纱护锦堆。痴蝶贪香寻不得，绕儿衣袂百千回。从来月蚀最愁予，绣佛龛前诵佛书。凡世不知天上事，嫦娥意念更何如。
闺情绝句·其一
作者：沙宛在
朝代：清
体裁：七言绝句

白燕双双入幕频，梨花香遍雪为茵。夜来纵有游仙梦，不作乌衣国里人。
闺情绝句·其三
作者：沙宛在
朝代：清
体裁：七言绝句

小至时欣云气祥，玉阶渐见管灰扬。不知边塞征人妇，可有闲情验线长。
闺情绝句·其二
作者：沙宛在
朝代：清
体裁：七言绝句

瓜果初陈月殿高，双星今夜会云曹。笑来好事惟乾鹊，甘为他人髡顶毛。
闺情绝句·其五
作者：沙宛在
朝代：清
体裁：七言绝句

从来月蚀最愁予，绣佛龛前诵佛书。凡世不知天上事，嫦娥意念更何如。
闺情绝句·其四
作者：沙宛在
朝代：清
体裁：七言绝句

朝来报道牡丹开，拚取红纱护锦堆。痴蝶贪香寻不得，绕儿衣袂百千回。
桑弘羊
作者：沙张白
朝代：清

弘羊好聚敛，讟谤迄终古。平准虽锱铢，所困在商贾。论功次士安，计罪薄介甫。安得生斯人，暂息闾阎苦。
淮阴市
作者：沙张白
朝代：清

报辱犹官尉，酬恩忍见疑。区区酬报意，或冀汉皇知。
盖公堂
作者：沙张白
朝代：清

盖公秦末老黔首，饱谙汤火出涂炭。无扰一言教相君，小福三齐大福汉。从来继乱道不同，纷纷变制徒倥偬。与时休息贵清净，愚者诧为黄老功。安得麒麟图画日，尽遣曹参师盖公。
秦桧
作者：沙张白
朝代：清

武穆真圣贤，秦桧亦豪杰。渡江二百年，赵氏绵血食。逢恶术最工，忌功计已拙。当时九重心，怀古师蒯辙。
虞城
作者：沙张白
朝代：清

杞城才过又虞城，宾恪犹存旧日名。一样六朝称禅受，几曾白马到西京。
逸民诗
作者：沙张白
朝代：清

天地一邮传，百岁亦过客。踯躅古与今，劳劳事行役。生忧在富贵，死忧在竹帛。于中有逸民，遗世而独立。抱名逃空山，不愿入载籍。斯人苟不存，天地削颜色。元气礴千古，消否任小智。我观南亩农，人人尽高士。力耕办赋税，养亲竭甘旨。知为职分宜，不识忠孝字。三教皆可收，五伦独肫挚。与谷同没升，无从考姓氏。高躅愧难跻，日夕勤企跂。
逸民诗·其一
作者：沙张白
朝代：清

天地一邮传，百岁亦过客。踯躅古与今，劳劳事行役。生忧在富贵，死忧在竹帛。于中有逸民，遗世而独立。抱名逃空山，不愿入载籍。斯人苟不存，天地削颜色。
逸民诗·其二
作者：沙张白
朝代：清

元气礴千古，消否任小智。我观南亩农，人人尽高士。力耕办赋税，养亲竭甘旨。知为职分宜，不识忠孝字。三教皆可收，五伦独肫挚。与谷同没升，无从考姓氏。高躅愧难跻，日夕勤企跂。
青县
作者：沙张白
朝代：清

濯濯荒郊鸟不啼，孤城早锁夕阳西。两间土屋三家突，一石河流五斗泥。
韩信城
作者：沙张白
朝代：清

项氏犹全族，韩侯竟灭门。可怜带砺誓，不及属镂恩。
鲍山管鲍分金处
作者：沙张白
朝代：清

彭生豕立雄狐摧，瓜熟不遣连称回。夷吾此日正穷饿，谁信若人天下才。盛年难得八口饱，白首更建三归台。知我之恩等生我，鲍山屹屹高千古。赠金独向三北时，此道今人弃如土。漫云鲍叔不怜才，眼中之人谁仲父。
登顾山文选楼怀古二首
作者：沙照
朝代：清

百尺危楼倚碧岑，昭明曾此快登临。图书万卷披吟富，仁孝千秋景仰深。学士碑新摩玉枕，曼陀花发照寒林。虞山更有崇台古，松柏萧萧锁暮阴。不数休文八咏楼，萧梁文选擅风流。人同季子贤声远，名压春申硕望收。天命若教承大统，台城何事失皇猷。水南题句增惆怅，落日西风总系愁。
登顾山文选楼怀古二首·其一
作者：沙照
朝代：清

百尺危楼倚碧岑，昭明曾此快登临。图书万卷披吟富，仁孝千秋景仰深。学士碑新摩玉枕，曼陀花发照寒林。虞山更有崇台古，松柏萧萧锁暮阴。
登顾山文选楼怀古二首·其二
作者：沙照
朝代：清

不数休文八咏楼，萧梁文选擅风流。人同季子贤声远，名压春申硕望收。天命若教承大统，台城何事失皇猷。水南题句增惆怅，落日西风总系愁。
兰溪道中
作者：沙琛
朝代：清

泉响四山空，石深秋气聚。密竹连溪崖，积翠自成雨。野渡杳无人，人声隔烟语。
刺桐花曲
作者：沙琛
朝代：清

刺桐花开红簇簇，花里青楼春酒熟。低枝系马叶幡幡，翠袖压杯花映肉。欲行不行骢马嘶，朴蔌飞花点客衣。
夜坐
作者：沙琛
朝代：清

松风吹断续，摇荡吼蒲牢。熠熠星辰大，隆隆地轸高。暗山分远雪，漏海隐奔涛。泡影含遮异，声闻等是劳。
春日即事
作者：沙琛
朝代：清

天柱一峰出，今朝应是晴。崖阴翻瀑雪，云气曳松声。茅舍稀人事，山田带石耕。荒涂难可憩，林壑慰饥行。万绿繁阴合，残红乱雨飘。人家不知处，涧水曲通桥。松蕊攒金粟，藤花幔紫绡。山林随处好，春事亦偏饶。返照带溪雨，空濛江上山。涨迷前日渡，舟出翠微湾。花落草逾碧，春深人未闲。幽芳心自惜，延伫水云间。
春日即事·其一
作者：沙琛
朝代：清

天柱一峰出，今朝应是晴。崖阴翻瀑雪，云气曳松声。茅舍稀人事，山田带石耕。荒涂难可憩，林壑慰饥行。
春日即事·其三
作者：沙琛
朝代：清

返照带溪雨，空濛江上山。涨迷前日渡，舟出翠微湾。花落草逾碧，春深人未闲。幽芳心自惜，延伫水云间。
春日即事·其二
作者：沙琛
朝代：清

万绿繁阴合，残红乱雨飘。人家不知处，涧水曲通桥。松蕊攒金粟，藤花幔紫绡。山林随处好，春事亦偏饶。
汉江晓雾题大堤水榭
作者：沙琛
朝代：清

大堤红亚花朦胧，呀呀柔橹鸣虚空。晓意欲云云不雨，卷帘一片青濛濛。美人揽镜笼纱里，失却窗前山逦迤。低回郎意不分明，一下红楼几千里。
玉龙山
作者：沙琛
朝代：清

东下汲州岭，明光炫烟霭。雪山直北来，挂影青天外。前峰如卓圭，信桓翼其背。陂陀递回峰，三英复西萃。联岭侧东出，渐远势如坠。屹崒百千重，集锐丛旌旆。晶莹四无薄，玲珑错苍翠。隐隐金沙峡，盘折郁深邃。雪水涌长江，布润孰斯大。固宜天地构，有此巨环丽。河伯骇望洋，夏虫语冰怪。彷徨汗漫期，奇绝兹游最。
迤西道中·其一
作者：沙琛
朝代：清

蒙茸绿嶂蹙人家，树底长桥石堑斜。三十六湾兰谷响，猩红开遍刺桐花。
迤西道中·其二
作者：沙琛
朝代：清

雨后秋光辟镜奁，晓峰重叠黛痕添。闲云也恋人寰好，山下渟滢懒上尖。
十方禅院晚眺
作者：沙纪堂
朝代：清

偶参兰若坐旃檀，嫩草生生绕画栏。冷暖春风听鸟语，浅深新涨问渔竿。众僧趺定声闻寂，独鹤盘空眼界宽。日暮彩霞扶月上，一奁高揭自清寒。
乙卯移锡破山步常少府韵
作者：法乘
朝代：清

寻幽迷远道，入寺喜高林。古木虫文遍，荒苔鹿迹深。寒云斜岭脚，白日冷潭心。终岁人稀到，同谁赏梵音。
戊辰九月六日赠别毛其人归里
作者：法坤宏
朝代：清

调刁陨风叶，翩反恋故枝。闻君束归装，游子动离思。行行高原上，伫立望征骊。仰视归飞鸟，心随白云驰。初君登科日，英姿生光辉。轻裘拥高坐，焕若东出曦。风尘近十载，奔走长安逵。黑貂既已敝，面目空复黧。哀我龙钟态，对叹不自持。计君归闾门，升堂拜慈帏。呼洗为儿盥，呼食哺儿饥。功名岂不念，顾亦爱其私。小人亦有母，白发两肩垂。自春徂秋夏，远游历三时。家贫失儒业，诸子任游嬉。乃从千里外，为人章句师。奇字不堪煮，九月未授衣。行将舍之去，挂经把锄犁。小珠山之麓，书带草离离。先贤有遗训，良田在耘耔。养志事躬耕，相约共畬菑。将子无寒盟，春深以为期。
竹西书屋
作者：法坤宏
朝代：清

园风索索吹井汲，海云冻合低平隰。羊裘毛脱酒力微，枯倚青松坐白石。昨夜雪花大于掌，随风飞舞栖檐隙。山阴有棹当诣谁，拥书兀兀抱双膝。竹竿压折不开门，岁晏无人空叹息。
万寿寺
作者：法式善
朝代：清

万竹忽低池上风，水烟吹到寺门空。斜阳不管花开未，一角西山各自红。
两间房
作者：法式善
朝代：清

留此秦时松，挂彼太古月。青山从东来，宛转气一歇。空际放奇观，阴森排万笏。霜风吹老马，烟色逼苍鹘。红泉泻秋涧，何处笙竽发。
五鼓起赴苏斋作坡公生日适西湖风水洞拓得苏题姓字四楷迹同赋
作者：法式善
朝代：清

年年苏斋拜公像，拜公辄复吟公诗。自题姓字风水洞，当日只有春禽知。梅花开落七百载，定山村僻谁寻之。苔荒翠湿冷岩月，恍惚照见公须眉。轩昂四字嵌云壁，玉虹作气空天吹。系马花间久相待，观鱼池上常萦思。独惜开轩李居士，搜尽杉桧无题碑。新墨拓成旧字活，端严跳脱鸾凤姿。眉州乳媪帖第一，此石何啻交柯枝。苏斋日暖布帘卷，溪桥春入千茅茨。笑我骑驴胜骑马，疏星破月摇寒漪。石屋旧游感前梦，晓城薄雾笼朝曦。推倒垣墙见灵隐，杭湖风水将留兹。
元日过积水潭
作者：法式善
朝代：清

年年骑马踏京尘，谁识风潭自有春。岸雪消融溪水活，我来又作看花人。
合作诗龛画会卷子
作者：法式善
朝代：清

故人联袂清风来，残雨犹滴诗龛开。犹孟踏破空廊苔，笔花落纸心疑猜。东邻睡足严香老，红日三竿说太早。浙西有客学冬花，邗上三朱梦春草。黄生黄生真太痴，洒墨便是无声诗。吴子衙官怕官热，湘竹为我图风枝。瑰奇更羡姚太史，一片秋云堕十指。太仓家法剩二王，粗枝大叶张风子。舍人水部各闭门，伏几追写梅花魂。卷尾丹铅付渲染，譬如鸿爪须留痕。我自展向月桥读，乔松怪石生平熟。何处种梧何处竹，草阁荒凉不可宿。阶虫啾唧楼钟续，黄生自起剪秋烛。解衣磅礴坐寒绿。
和张水屋游西山诗
作者：法式善
朝代：清

望去翠无门，踏之云有级。山僧欲掩扉，客随孤鹤入。湿云浥佛龛，石乳滴茶灶。夜深门不开，水与秋俱到。
和张水屋游西山诗·其一
作者：法式善
朝代：清

望去翠无门，踏之云有级。山僧欲掩扉，客随孤鹤入。
和张水屋游西山诗·其二
作者：法式善
朝代：清

湿云浥佛龛，石乳滴茶灶。夜深门不开，水与秋俱到。
和胡蕙麓大令访西涯先生墓诗
作者：法式善
朝代：清

西涯宅废水空存，又叩禅扉访墓门。病衲斜阳剪榛莽，老羝秋雨啮松根。仅留诗句传湖海，无复齑盐计子孙。三百年来谁过问，暮鸦黄叶畏吾村。
大觉寺偶题
作者：法式善
朝代：清

出城跨驴路幽敞，樱桃树上仓庚响。到寺残日已西匿，看竹湿云已东往。山中夜雨五更骤，门前溪水三尺长。老僧贪凉起诵经，渔翁爱晴去撒网。偶坐松间理清课，辄向天边结遥想。笑他黄蝶逐花飞，羡尔青虫缘壁上。
宝珠洞
作者：法式善
朝代：清

行到翠微顶，翠微全在下。峭壁不洗濯，孤青自淡冶。山声石上来，暮色天际写。土灶然松柴，放出烟一把。
寄怀王述庵侍郎
作者：法式善
朝代：清

文献东南望，风流湖海传。梦回盘马地，心冷钓鱼天。松菊存三径，图书载几船。北窗且高卧，消受好林泉。
寻香水院遗址
作者：法式善
朝代：清

石厂三五峙，言是香水院。香水从何来，杏花了不见。闻说辽宫人，夜镫洗残砚。风瀹朱砂泉，春烟微雨变。至今水尚温，残滴流佛殿。我昔跨驴至，青苍石一片。柴扉扃莫开，呢喃出双燕。
归宿怀德草堂
作者：法式善
朝代：清

暂息登顿劳，遂忘行旅苦。欲问某醉醒，不辨谁宾主。炊烟淡入云，车声远疑橹。山近秋雨繁，林暗大星吐。
李山人以梦禅居士指写东坡诗意遗墨属题
作者：法式善
朝代：清

太白以后东坡诗，仙乎仙乎出尘姿。近来更有梦禅老，以画为诗人不知。夜中快读东坡句，朝起便写古松树。松下仙人谁见之，写出空山辟谷趣。先生曰笔不如指，自我有之自我使。高傅既亡指画稀，问君何处得此纸。此纸沦落尘埃中，苔花黯淡秋烟濛。万钱买归看万遍，云堂谡谡回天风。梦禅作画诗龛题，梦禅老年懒于画，余许题诗，则必画之。前例创始王黄倪。故人坟上木已拱，瞥见遗墨增愁凄。李君一生爱朋友，求诗乞画年年有。跨驴访我月桥东，称述梦禅不绝口。梦禅昔日图诗龛，罗聘惊为沈启南。山东亦有云林阁，城北曾无海岳庵。
梦禅居士仿香光卷子
作者：法式善
朝代：清

好山何处无，妙笔不常有。偶然参画禅，万壑秋云走。风霜老槠枥，烟翠饱菘韭。借问荷锄人，梅花栽几亩。
正月十七日张船山招同人集蜚鸿延寿草堂为余作生日赋诗各以其字为韵
作者：法式善
朝代：清

月前拜东坡，未和苏斋诗。强韵拈几回，空自劳心脾。看镫紫陌归，短札城南遗。知好醵金钱，戒旦春酒治。我年五十三，颜发苍白滋。及今不行乐，行乐将何时。冻梅伏瓦盆，新放三两枝。溷迹风尘中，犹胜桃李姿。幽斋绝管弦，曲院回松杉。一桁西山青，风送层檐嵌。坐客皆诗流，佳句烦镌镵。我衰百不能，大嚼娱贪镵。残叶响空壁，浊酒污朝衫。登车望林月，已在城头衔。摩挲故人书，星斗翻云函。杏花计日红，细雨迷江帆。
正月十七日张船山招同人集蜚鸿延寿草堂为余作生日赋诗各以其字为韵·其二
作者：法式善
朝代：清

幽斋绝管弦，曲院回松杉。一桁西山青，风送层檐嵌。坐客皆诗流，佳句烦镌镵。我衰百不能，大嚼娱贪镵。残叶响空壁，浊酒污朝衫。登车望林月，已在城头衔。摩挲故人书，星斗翻云函。杏花计日红，细雨迷江帆。
涤斋素人野云谷原香府合作诗龛图摹奚铁生
作者：法式善
朝代：清

涤斋恂恂然，依野云以居。画笔日在手，风雨栖蓬庐。素人每嘲之，头低口嗫嚅。严画拙以古，黄画秀而腴。每见涤斋笔，辄叹其弗如。奚君自杭州，寄我尺素书。点染西湖山，谓即诗龛图。图尾题断句，已是三年余。悬我粉墙上，吾客皆踌躇。涤斋欻起草，摇笔龙蛇趋。素人与野云，写石兼竹梧。严黄但任笔，意到神清腴。譬如将三军，自先握中枢。我从壁上观，叉手空嗟呀。
澄怀园与汪云壑修撰程兰翘编修夜话
作者：法式善
朝代：清

客不与秋期，秋来客早知。镫光连水湿，虫语吐风迟。星斗近依榻，竹梧清沁脾。无猜羡鸥鹭，三两浴平池。
王瑶峰少京兆前辈以其乡人常理斋观察爱吟草及殉节录见示并以素册索诗展读一过情见乎词
作者：法式善
朝代：清

无事溺君志，独于诗爱吟。古香吹欲盎，幽恨写何深。万马悲横剑，孤蛩忆抚琴。空庭淡斜月，一字一秋心。天地壮奇遇，丈夫留浩歌。魂归辽海阔，诗比蜀山多。战垒云犹惨，厓碑血不磨。浣花人未死，延尔草堂过。
王瑶峰少京兆前辈以其乡人常理斋观察爱吟草及殉节录见示并以素册索诗展读一过情见乎词·其二
作者：法式善
朝代：清

天地壮奇遇，丈夫留浩歌。魂归辽海阔，诗比蜀山多。战垒云犹惨，厓碑血不磨。浣花人未死，延尔草堂过。
由黑龙潭至大觉寺
作者：法式善
朝代：清

路转画眉山，一村湾复湾。人家松树底，酒旆夕阳间。牛拣碧阴卧，燕冲微雨还。道人灌园罢，叉手药畦闲。恨未携琴至，空闻流水声。古人不相见，山月此时明。松老僧同瘦，竹阴天自晴。烟蓑恐无分，徒抱著书情。爱古赖无侪，残碑手自揩。石香借泉漱，笋稚任花埋。厨积含霜叶，炉烧带藓柴。丹砂不须炼，梨枣略安排。忆自经秋雨，廊欹竹树芜。花开几人到，春去一诗无。云气连村暗，山声入夜粗。牡丹红处屋，迟我十年租。
由黑龙潭至大觉寺·其一
作者：法式善
朝代：清

路转画眉山，一村湾复湾。人家松树底，酒旆夕阳间。牛拣碧阴卧，燕冲微雨还。道人灌园罢，叉手药畦闲。
由黑龙潭至大觉寺·其三
作者：法式善
朝代：清

爱古赖无侪，残碑手自揩。石香借泉漱，笋稚任花埋。厨积含霜叶，炉烧带藓柴。丹砂不须炼，梨枣略安排。
由黑龙潭至大觉寺·其二
作者：法式善
朝代：清

恨未携琴至，空闻流水声。古人不相见，山月此时明。松老僧同瘦，竹阴天自晴。烟蓑恐无分，徒抱著书情。
由黑龙潭至大觉寺·其四
作者：法式善
朝代：清

忆自经秋雨，廊欹竹树芜。花开几人到，春去一诗无。云气连村暗，山声入夜粗。牡丹红处屋，迟我十年租。
由黑龙潭至大觉寺王瑶峰少京兆前辈以其乡人常理斋观察爱吟草及殉节录见示并以素册索诗展读一过情见乎词·其一
作者：法式善
朝代：清
体裁：五言律诗

无事溺君志，独于诗爱吟。古香吹欲盎，幽恨写何深。万马悲横剑，孤蛩忆抚琴。空庭淡斜月，一字一秋心。
秦小岘侍郎诗来问病约同李石农茶话余病不克往用韵谢之兼寄石农
作者：法式善
朝代：清

故人名风雨，寂寞小西涯。阶上又春草，水边空暮霞。却烦寄书雁，一讯隔城北。廿载禅栖客，重来坐日斜。
肃武亲王墓前古松歌
作者：法式善
朝代：清

岂有吹箫不用竹，碣语分明我王属。一百三十六营贼，争向将军马头哭。功成身殁何忧劳，毅魄上烛星辰高。独有坟旁老松树，郁勃时藉风悲号。枝干周围六十丈，礌砢未肯扶摇上。俨然广厦万间庇，岂藉飞涛半空响。松山战罢搜松材，此树曾盟带砺来。盘拿直学虬龙走，灵爽将疑幢盖开。中间却有凌云势，兀傲不受鬼神制。百尺以上若楼耸，五步之内已绿闭。偃蹇略比梅花枝，人世炎凉总不知。偶遭风雪皮肉坏，苍髯翠鬣仍支离。我来趋拜墓门侧，一缕天光入松色。斜阳闪闪隐残红，白发萧萧变深黑。韦毕不作谁能图，王维之诗今有无。惟余丞相祠堂柏，万古峥嵘两大夫。
西涯晚步
作者：法式善
朝代：清

微云刚压六街尘，芳草斜阳辨未真。枸杞萝摩俱不食，樱桃芍药偶相亲。松阴坐久须眉绿，山色餐多肺腑春。惟有白鸥闲似我，沙汀晚立肯依人。
西涯诗
作者：法式善
朝代：清

西涯我屡至，未暇考厥名。指为积水潭，客至如登瀛。今岁看荷花，写图纪幽清。赋诗皆胜流，佳话传春明。茶陵昔赐第，言在西南城。西涯乃别业，下直联群英。不知公少日，矮屋三五楹。红镫炯一楼，时闻读书声。老臣忧国深，家室心所轻。故宅竟不保，居人凡几更。慈恩寺遗址，秋梦时回萦。骑马见林木，隐隐思平生。路折李公桥，吾庐一水隔。杨柳绿依依，不见李公宅。桔槔亭已颓，清响落林隙。微风散稻田，斜月上松石。菜园全荒凉，莲花总幽僻。惨淡经檀花，照人犹深碧。李公社稷臣，杯酒非所适。挥涕白鸥前，散发秋堂夕。竹林寄余兴，禅房时著屐。偶然出诗句，幽怀感今昔。虾菜尚难具，平泉安足惜。惟有法华庵，空廊黄叶积。客来访西涯，扁舟舣湖口。指点城外山，问讯风中柳。我已沿旧说，溪桥未深剖。看花年复年，鸥鸟笑人否。譬如名士居，不曾辨谁某。一旦识姓氏，翻悔坐失久。快读西涯诗，西涯胸中有。文章惊一代，眉寿夸十友。翩然神其来，面目落吾手。纻衫与朱履，破椟僧能守。风流渐销歇，我恐西涯负。但期随老渔，烟篷卖菱藕。
西涯诗·其一
作者：法式善
朝代：清

西涯我屡至，未暇考厥名。指为积水潭，客至如登瀛。今岁看荷花，写图纪幽清。赋诗皆胜流，佳话传春明。茶陵昔赐第，言在西南城。西涯乃别业，下直联群英。不知公少日，矮屋三五楹。红镫炯一楼，时闻读书声。老臣忧国深，家室心所轻。故宅竟不保，居人凡几更。慈恩寺遗址，秋梦时回萦。骑马见林木，隐隐思平生。
西涯诗·其三
作者：法式善
朝代：清

客来访西涯，扁舟舣湖口。指点城外山，问讯风中柳。我已沿旧说，溪桥未深剖。看花年复年，鸥鸟笑人否。譬如名士居，不曾辨谁某。一旦识姓氏，翻悔坐失久。快读西涯诗，西涯胸中有。文章惊一代，眉寿夸十友。翩然神其来，面目落吾手。纻衫与朱履，破椟僧能守。风流渐销歇，我恐西涯负。但期随老渔，烟篷卖菱藕。
西涯诗·其二
作者：法式善
朝代：清

路折李公桥，吾庐一水隔。杨柳绿依依，不见李公宅。桔槔亭已颓，清响落林隙。微风散稻田，斜月上松石。菜园全荒凉，莲花总幽僻。惨淡经檀花，照人犹深碧。李公社稷臣，杯酒非所适。挥涕白鸥前，散发秋堂夕。竹林寄余兴，禅房时著屐。偶然出诗句，幽怀感今昔。虾菜尚难具，平泉安足惜。惟有法华庵，空廊黄叶积。
西涯诗正月十七日张船山招同人集蜚鸿延寿草堂为余作生日赋诗各以其字为韵·其一
作者：法式善
朝代：清
体裁：古风

月前拜东坡，未和苏斋诗。强韵拈几回，空自劳心脾。看镫紫陌归，短札城南遗。知好醵金钱，戒旦春酒治。我年五十三，颜发苍白滋。及今不行乐，行乐将何时。冻梅伏瓦盆，新放三两枝。溷迹风尘中，犹胜桃李姿。
观泉
作者：法式善
朝代：清

我闻玉泉名，未见玉泉水。何年苍雪僧，斸自松根里。白云一夜飞，秋雨忽然止。居人饮一勺，往往天浆比。朝涵石气清，暮泻山光紫。岂知在山时，泠泠清若此。
赠黄谷原均
作者：法式善
朝代：清

长安画士称三朱，黄生卖画来京都。促膝已觉气潇洒，下笔忽见云模糊。结交只有严芗府，历下亭边听秋雨。卸驴先访净业湖，百顷莲花数声橹。打门同醉西涯斋，蔬笋登盘苔上阶。夜深谁遣鬼神入，床头壁上生烟霾。二客据案各狂笑，放笔为之非意料。当场许吐胸中奇，大叶粗枝出神妙。望古我为人材愁，此画何减寅与周。飘泊淮海同沙鸥，有才无命将焉求。清风明月随处有，白云在天笔在手。鹤可僮兮僧可友，我尚随人呼漫叟。得钱便买菱与藕，三朱邀来同酌酒。
送汪杏江庶子养疴旋里
作者：法式善
朝代：清

两年违故山，柳色黯江关。楼静月长满，径荒花亦闲。马循溪路去，鹤识主人还。宦橐嫌诗富，老妻亲手删。
阮芸台侍郎偕朱野云山人补种柳树于拈花寺
作者：法式善
朝代：清

清露堂久圮，亦园犹可寻。遗文渐零落，松雪偕云林。诗载佳山堂，三复伤人琴。当日毛陈朱，声价侔璆琳。相公携斗酒，溪上时行吟。检讨辑旧闻，逸事多浮沈。拈花旧刹存，秃柳摇疏阴。磬声云外来，触我清凉心。徙倚古亭西，坐听山鸟音。荒凉暮色起，远接西山翠。退谷有残花，西涯无旧寺。兹水尚明瑟，回环绕初地。芦芽与苇根，雪尽春风吹。阴阳向背势，结构出精意。江湖数幽客，各具扁舟思。故乡旷别久，姑托鱼鸟醉。野云老画师，花间抱佛睡。约我翻残书，补作万柳记。
青石梁道中
作者：法式善
朝代：清

此是何年雨，犹飞百道泉。柴门淹虎迹，石壁洗蜗涎。野店秋无月，荒山树不烟。佛堂耿寒梦，拈出画中禅。
韩愈祠联
作者：法式善
朝代：清
体裁：联

起八代衰，自昔文章尊北斗；兴四门学，即今俎豆重东胶。
题画山水
作者：法式善
朝代：清

入山喜听流泉声，溪畔坐数山花明。昨往翠微值秋雨，黄叶满地无人行。吴生兰雪自恃腰脚健，攀尽风梢与霜蔓。羡他逐鸟梯高云，笑我随僧啖香饭。归来满胸贮山色，画手何人能写得。有客示我山水图，山水之外余笔墨。岳岳者石林林松，千岩万壑秋芙蓉。谷口有花残阳红，岭背筑屋舟不通。樵夫牧竖虚无踪，只许老鹤缡褷从。饮酒一吸三百钟，振衣直上千仞峰。石厂滴绿如江篷，延伫又恐来蛟龙，凉月送客归墙东。
题白石翁移竹图后
作者：法式善
朝代：清

前身我是李宾之，立马斜阳日赋诗。今向河桥望烟色，一陂春草几黄鹂。水流花放自年年，谁有闲情似石田。几笔山光秋到竹，盟鸥射鸭晚凉天。
题白石翁移竹图后·其一
作者：法式善
朝代：清

前身我是李宾之，立马斜阳日赋诗。今向河桥望烟色，一陂春草几黄鹂。
题白石翁移竹图后·其二
作者：法式善
朝代：清

水流花放自年年，谁有闲情似石田。几笔山光秋到竹，盟鸥射鸭晚凉天。
题西涯先生像后
作者：法式善
朝代：清

我尝校公集，因知公素志。近为作年谱，搜罗及轶事。大抵公性情，和平而冲邃。在官五十年，保全皆善类。逆瑾覆纲维，百计社稷庇。卓哉顾命臣，焉敢艰危避。奈何罗侍郎，门生倡清议。王陈踵讹谬，显与实录异。元真观碑文，安知非作伪。呜呼公致政，鱼菜不能备。清操有如此，乃云徇禄位。此像藏闵氏，上有癸亥字。公年五十七，谨身殿初莅。时和百司理，僚宰无猜忌。公早抱隐忧，郁郁不得意。苍生四海望，藐兹一身寄。刘谢继去国，幼主付谁侍。微公秉国钧，杨韩将奚置。我过畏吾村，墓田久荒弃。日暮牛羊来，无复狐狸睡。草堂葺三楹，四围杨柳植，湫隘匪旧观，幽洁抵山寺。燕许大手笔，拟作墓祠记。孰更勒公像，一碑耿寒翠。
黄土坎
作者：法式善
朝代：清

朝过青石梁，暮登黄土坎。林绿湿敝衣，山声摇醉胆。石菌肥可茹，井花红入览。树头鹳鹊鸣，转增客凄惨。柴门坐老妇，土？瓦镫闇。殷勤劝止宿，前途防虎窞。吾自就凉月，系马蘋婆啖。
黄土坎
作者：法式善
朝代：清
体裁：古风

朝过青石梁，暮登黄土坎。林绿湿敝衣，山声摇醉胆。石菌肥可茹，井花红入览。树头鹳鹊鸣，转增客凄惨。柴门坐老妇，土�瓦镫闇。殷勤劝止宿，前途防虎窞。吾自就凉月，系马蘋婆啖。
送徐坤载归里
作者：法枟
朝代：清

猎猎西风红柿垂，送君南浦夕阳时。壮怀已尽十千酒，归棹空余半卷诗。湖畔芙蓉游子去，客中烟树故人思。黄花才绽秋如锦，到舍还应满旧篱。
游楼霞寺
作者：法海
朝代：清

石磴迂回上，苍藤挂薜萝。岭开千佛古，松记六朝多。明月何曾改，荒碑看已磨。云霞栖隐处，我欲问岩阿。
入瓜口
作者：法良
朝代：清

放眼金焦外，云中舣万艘。人烟瓜步树，残雨广陵涛。身世随孤棹，乾坤感二毛。狂思斩蛟隼，频视吕虔刀。
南阳湖夜行
作者：法良
朝代：清

卧听沙禽语，推篷对白蘋。天空云在水，风静月窥人。身世惭雌伏，江湖比雁臣。坐观群动息，吾自乐天真。
感秋
作者：法良
朝代：清

商飙吹我帏，皎皎九月明。中夜不成寐，起坐挥鸣琴。三星入户低，北斗高未沈。白露下丛薄，栖禽巢远林。美人在云端，相隔若尺寻。一弹理七弦，但伤无知音。岂欲有知音，聊以协素心。
有感
作者：法良
朝代：清

闻道淮南事可悲，其鱼万姓叹流离。天心未必无生意，地势居然似漏卮。孰访画区寻禹迹，须知洪水在尧时。广陵八月观涛处，惆怅难歌《七发》辞。
寄破尘道士
作者：法若真
朝代：清

桃源风雪断，不得送鹅来。玉趾留丹灶，金绳换酒杯。山空雏鹤宿，潭隐老龙开。新种松千亩，商量去镜台。
诸城黄来公过访谈地理
作者：法若真
朝代：清

得君说破紫囊筌，玉斧长挥劈野禅。自是清谈归叔度，非关读画到龙眠。丛峰石色擎珠蕊，大海潮声乱铁泉。不识山川调药谱，一天风雨护超然。
丁未仲冬携钵渡江喜过深翠山房巢民先生出小影索题赋赠
作者：法鉴
朝代：清

人龙文虎玉精神，写出当年抱膝身。李郭久知天下士，卫荀重见六朝人。花藏僻巷车常满，竹引仙斋鹤自亲。最爱白云无世态，我来亦为一通津。
拂晓入九芎林街
作者：波越重之
朝代：清

四更鸡唱破霪霖，爽气侵衣转觉森。杖底云开疑拂晓，一弦月挂九芎林。
杂感
作者：波越重之
朝代：清

秋风荆棘海南关，谁唱当年行路难。夜半豺狼声咫尺，一痕霜月渡前湾。
一剪梅
作者：洞阳子
朝代：清
体裁：词

共谱哀梅绿笛腔。侬道无肠。卿辨无肠。问侬底样是无肠。冰炭肝肠。铁石心肠。何用淇梁取断章。卿道无裳。我笑无裳。道人不解怨无裳。想有云裳。梦有霓裳。
过秦楼·津门题壁
作者：津门女子
朝代：清

月旧愁新，宵长梦短，今夜如何能睡。灯疑泪晕，酒似心酸，一夜断肠滋味。独自背这窗儿，数尽寒更，懒寻鸳被。更空槽马啮，荒邮人语，嘈嘈盈耳。空叹息、落索沾泥，飞花堕溷，往事不堪题起。美人红拂，侠客黄衫，不信当时如此。试问茫茫大千，可有当年，昆仑奇士。提三尺青萍，访我枇杷花里。
听夜泉
作者：洪乘轩
朝代：清
体裁：五言律诗

昨夜三更月，流泉枕上鸣。牵风凄更语，冒雨斗无声。岸领潺湲细，矼横曲折清。幽人应达此，莫起世间情。
一丁字
作者：洪亮吉
朝代：清

能识一丁字，胜挽弓十石。君不见，三传宰相真寡识，二圣在河北，竟欲呼作贼。
一丛花
作者：洪亮吉
朝代：清
体裁：词

林禽唤我作春游。烟景逼南州。蓝舆卸处幽吟好，寻僧话、又引閒愁。无事衔杯，有山埋骨，此外总悠悠。消沉白了少年头。青镜惜风流。江山胜处余归也，等几度、白玉成楼。悟彻孤花，彫残心字，春总不如秋。
一目主
作者：洪亮吉
朝代：清

长安天子眇一目。长安城中月鼎足。妖星茫茫射黄屋。死我者坚活我雄。东海大鱼化为龙。男皆为王女为公。
一萼红·龚孝廉克一寓居晋阳庵侧因属余颜其齐日闻钟并系以词
作者：洪亮吉
朝代：清
体裁：词

傍禅关。搆閒亭似舫，四面启疏棂。十五良宵，一双人影，三千里外钟声。有多少、春人心事，柰秋窗、黄叶巳先零。借了蒲团，翻残梵页，悟彻镫檠。我亦能来听此，只青衫似梦，百倍凄清。苦竹疏芦，幽花淡草，此身如在江城。况惹起、寒虫鸣砌，又丁丁、莲漏滴残更。待得萧斋响寂，人语还生。
七夕京口淩江阁待友人不至率成四绝即寄张文学崟郭孝廉坤暨及门于生渊·其一
作者：洪亮吉
朝代：清
体裁：七言绝句

两株高树倚檐前，却拥秋衾自在眠。络纬乍停蝉又响，晓霞红入寺门鲜。
七夕京口淩江阁待友人不至率成四绝即寄张文学崟郭孝廉坤暨及门于生渊·其三
作者：洪亮吉
朝代：清
体裁：七言绝句

北固潮头未肯降，忽惊人影出蓬窗。谁言一叶舟偏小，满带秋声过北江。
七夕京口淩江阁待友人不至率成四绝即寄张文学崟郭孝廉坤暨及门于生渊·其二
作者：洪亮吉
朝代：清
体裁：七言绝句

炼丹台畔值佳辰，也买甘瓜向晓陈。不敢更谈天上事，久安心作谪仙人。
七夕京口淩江阁待友人不至率成四绝即寄张文学崟郭孝廉坤暨及门于生渊·其四
作者：洪亮吉
朝代：清
体裁：七言绝句

年来百事总阑珊，门外江流亦涨滩。一枕水窗眠未醒，算来还比白鸥閒。
七夕偶题寄女纺孙·其一
作者：洪亮吉
朝代：清
体裁：七言绝句

匝月都居水上头，夜凉云向竹间流。输他百鸟啼春遍，一个吟虫欲占秋。
七夕偶题寄女纺孙·其三
作者：洪亮吉
朝代：清
体裁：七言绝句

花气冲廊竹塞门，全家应复坐云根。闲将故事从头说，压倒符孙与胙孙。
七夕偶题寄女纺孙·其二
作者：洪亮吉
朝代：清
体裁：七言绝句

层层暝色上閒厅，帘底翻书手暂停。买得一瓜如斗大，豆花棚底祀双星。
七夕偶题寄女纺孙·其五
作者：洪亮吉
朝代：清
体裁：七言绝句

宗崔月令手全钞，谁似吾家幼女娇。莫證瓜期是初六，怕他乌鹊再填桥。
七夕偶题寄女纺孙·其四
作者：洪亮吉
朝代：清
体裁：七言绝句

佳辰偏要耐心肠，曝过奇书曝画忙。第一莫将花染指，预防红色污青箱。
七夕四首示女纺孙·其一
作者：洪亮吉
朝代：清
体裁：五言绝句

一岁十二回，回回拜新月。何事礼双星，一年惟一夕。
七夕四首示女纺孙·其三
作者：洪亮吉
朝代：清
体裁：五言绝句

挈得书千卷，楼头曝不停。分将小儿女，楼下拜双星。
七夕四首示女纺孙·其二
作者：洪亮吉
朝代：清
体裁：五言绝句

牛女缘何挚，天人路本殊。何须借灵鹊，月里有蟾蜍。
七夕四首示女纺孙·其四
作者：洪亮吉
朝代：清
体裁：五言绝句

银汉间红墙，迢迢理七襄。天孙如果巧，何事不成章。
七夕夜坐戏拟古别离词寄孙大山东
作者：洪亮吉
朝代：清
体裁：古风

中岁念师友，惧或成晨星。晨星今亦稀，惟剩一启明。启明之东我则西，天末回首常凄迷。一回思君一回切，愿减光明作残月，一月相随得旬日。不然此灭彼复生，君为启明我长庚，昏旦相代东西行。我持此语思上告，织女黄姑愁未报，南极老人先大笑。
七夕词·其一
作者：洪亮吉
朝代：清
体裁：五言绝句

今岁风波恶，涛冲星斗边。鸳鸯三十六，险欲上青天。
七夕词·其三
作者：洪亮吉
朝代：清
体裁：五言绝句

别夜云軿敛，淩晨绛节移。年年当此夕，真可说瓜期。
七夕词·其二
作者：洪亮吉
朝代：清
体裁：五言绝句

茅垣排东西，土室圯前后。只有天汉边，红墙尚依旧。
七夕陈大令熙藩邀集城南鸣玉山房即席赋赠一首
作者：洪亮吉
朝代：清
体裁：七言律诗

感时青鬓欲如何，初地聊从暇日过。赤甲一军争渡久，紫微双树得秋多。陈邱巳保思邛水，刘秩应嗤曳落河。莫向尊前问牛女，早凭天汉洗兵戈。
七月七夕吴侍讲锡麒招集澄怀园赏荷即席赋赠
作者：洪亮吉
朝代：清
体裁：古风

居然秋雨馀，邀客集深径。何止盈眸花，叶声清可听。槐黄堆北牖，香气一窗迸。奇书随手读，兼复展明镜。婉婉越客谣，沉沉洛生咏。虽无鸾凤翮，雅有麋鹿性。蒙庄方任达，管辂苦言命。莫负佳节欢，移樽酌波暝。
七月五日晓出南门三里至南岳山下射圃校士回涂小憩野人篱落偶成
作者：洪亮吉
朝代：清
体裁：古风

数月不一出，禾麻巳盈畴。炎暑曾几时，节序慨巳秋。离离瓜田花，黄朵露未收。日出鸡尚鸣，沿滩饮群牛。射圃向北开，南折路苦修。旗门揭峰前，东西两高楼。迤左百尺墙，观者积上头。山鹊噪不停，矢向巢上流。驰道滃白云，马行亦迟留。回途改西南，偶作物外游。园扉映方塘，竹笋秋尚抽。防惊幽人眠，花里停鸣驺。
七月初四日游极乐寺看荷花分韵得看字
作者：洪亮吉
朝代：清
体裁：古风

长河万柄红荷花，匝月不来开已半。花枝似嫌河水窄，几叶亭亭欲升岸。初阳入浦看难定，十里云光自淩乱。寺门南下景最幽，可惜年时水波断。田田叶瘦花枝悴，我欲重烦桔槔灌。新秋天意亦可知，雷雨急将新水换。别来花不忘前约，一朵迎人出桥畔。东西燕剪掠不停，惹得盘珠落无算。莺黄鹭白来成阵，一一见花如欲唤。花香深处朱楼好，检点新凉放诗案。明朝无用骑马来，画取花枝卷中看。
七月廿三日道过宣城淩教授廷堪邀赵舍人良澍戴教谕大昌陪游南楼晚日即饮教授学舍率赋一篇奉赠并呈赵戴二君
作者：洪亮吉
朝代：清
体裁：古风

我前来宣城，北楼正盛南楼倾。楼头七客作高会，璧月夜半县帘旌。我今来宣城，南楼招客北已扃。江城不雨及匝月，楼上习习凉风生。地高正可瞰中外，冈阜缺处菰蒲平。春归台前望敬亭，山色无复前时青。流光弹指卅年耳，旧友一辈谁峥嵘，紫微舍人有盛名。前游正直歌鹿鸣，灵光岿然尚及见，令我再到思前型。西头博士官极冷，大戴小戴俱横经。邀来共向此楼坐，意外一一欣合并。我行僻路人罕经，颇怪百辈随人行。我颜衰惭卫洗马，我句拙愧苏端明。郡人看我亦何意，后先转告喜且惊。得母平生性拙罪屡撄，或者疑我非人情。不然又疑昆仑雪窟在何处，怪我万里游行轻。岂知我荷再生德，投卑又许重归耕。此来访旧亦偶尔，难得四面山如屏。依然游兴尚未减，九子莲萼思逢迎。淩阳仙人窦子明，邀客不惜飞千觥。烹鲜斫脍煮菱藕，洒扫竹径开荒厅。茶杯初停酒杯续，爱我奇论时纵横。主人先醉客转醒，隔屋仆竖杯难停。君不见烛花堕穗已四更，门外仆马催长征。炎天虽热夜气清，岚翠重叠浮冠缨。瞢腾醉客路杳冥，照径幸有东南星。南楼北楼此夜一回首，落落更鼓馀三声。
七月朔日雨竟日夜不止作此排闷
作者：洪亮吉
朝代：清
体裁：五言律诗

一夜萧萧雨，开门水倒流。乱云穿斗栱，野鸟宿帘钩。兵甲真堪洗，欃枪尚未收。似闻宵旰虑，仍在益梁州。
万刺史廷兰邀集令子承纪丹徒官廨小饮即席赋赠
作者：洪亮吉
朝代：清
体裁：七言律诗

方壶员岛振公名，八十年来始合并。佳士尽看称弟子，灵光真欲比先生。南游画鹢仍须迓，东下飞蝗偶有声。今日宰官诚不易，好传良法拯疲氓。
万卷归装图为孙大赋·其一
作者：洪亮吉
朝代：清
体裁：七言绝句

每耻前人我不如，年来妄念始消除。笑君积习偏难尽，尚喜人间未见书。
万卷归装图为孙大赋·其二
作者：洪亮吉
朝代：清
体裁：七言绝句

君正褰帷我荷戈，买书钱已苦无多。丹黄别有三千卷，或可釐君校本讹。
万寿乐歌三十六章 其一 元日诏第一
作者：洪亮吉
朝代：清
体裁：古风

上章之年月初建，旭日初升太和殿。诏宣宗伯上玉墀，二十二条宣读遍。九门以外齐欢呼，一日数驿驰邮夫。殊恩岂独神州内，普锡还教外藩逮。遐哉上古迄汉唐，三千年来无此祥。皇皇天语真堪述，每遇庚年辄逢吉。
万寿乐歌三十六章 其七 普免租第七
作者：洪亮吉
朝代：清
体裁：古风

免钱粮，免漕粮，四次两次看誊黄。今年诏下恩尤厚，普免正供由万寿。三分减一十减三，前史盛事何庸谈。大农钱粟虽频散，耕九馀三积储惯，户部银仍八千万。
万寿乐歌三十六章 其三 巴勒部第三
作者：洪亮吉
朝代：清
体裁：古风

巴勒一部，远在西徼。酪食浆饮，同时献表。云敬大皇帝，如敬佛三宝。珠瑟瑟，衣班班，道毕拉，兼乌阑。哈哩萨野先稽颡，巴拉八都还合掌。
万寿乐歌三十六章 其三十 安南来第三十
作者：洪亮吉
朝代：清
体裁：古风

安南来，安南来，国统虽旧基新开。广南大吏为陈奏，亲诣天朝祝天寿。路人指点尽识名，安南国王阮光平。海邦自此知冠履，好变文身与椎髻。
万寿乐歌三十六章 其三十一 前殿宴第三十一
作者：洪亮吉
朝代：清
体裁：古风

太和门中频列宴，日日平明御前殿。七旬宴后复八旬，下逮属国兼陪臣。年九十，阶一品，特赐金尊殿前饮。千人统计岁万千，稽首合作今皇年。就中受恩谁最乐，国子监臣郭钟岳。
万寿乐歌三十六章 其三十三 升乎宝筏第三十三
作者：洪亮吉
朝代：清
体裁：古风

三层楼，百盘砌，上干青云下无际。上有立部伎、坐部伎，其下回皇陈百戏。蟠天际地不足名，特赐大乐名升平。考声动复关民事，不特寿人兼济世。万方一日登春台，快看宝筏从天来。
万寿乐歌三十六章 其三十二 祝嘏乐第三十二
作者：洪亮吉
朝代：清
体裁：古风

祝嘏乐，乐一部，歌者歌，舞者舞。敲银瓶，击铜鼓，万里遥遥来祝嘏。太常乐奏列四蕃，不数贞观兼开元。蕃王亲向阶前祝，更献十章名法曲。法曲十，可歌亦可谣。一章一章名特标，谒金门，贺圣朝。
万寿乐歌三十六章 其三十五 普天庆第三十五
作者：洪亮吉
朝代：清
体裁：古风

日庚申，圆明园中法驾陈。日甲子，乾清宫中卤簿起。宫中御苑石作涂，万叟夹道还嵩呼。如山灯火连湖曲，想见太平调玉烛。
万寿乐歌三十六章 其三十六 万万寿第三十六
作者：洪亮吉
朝代：清
体裁：古风

万寿节，日以十三时八月，月琯日徽皆叶律。我皇御极当丙辰，越若稽古尧期臻，五五数复箕书陈。无疆若展大衍策，万有一千还五百。
万寿乐歌三十六章 其三十四 王会图第三十四
作者：洪亮吉
朝代：清
体裁：古风

东西廿里如绳直，夹道楼台成顷刻。千层覆屋百尺台，大舸载自东南来。回廊曲槛天然合，空处扉�自开阖。方壶圆峤咫尺间，海上顿讶移三山。拈毫若准唐贞观，王会图应添百卷。
万寿乐歌三十六章 其九 续石鼓第九
作者：洪亮吉
朝代：清
体裁：古风

太学中，周石鼓，二千年来石文古。若将一字比一篇，却合关雎及殷武。亲加排比较短长，重刻十石陈堂皇，旧者藏㽻珍球琅。流传至久还堪数，周宣中兴制石鼓，乾隆万寿年春补。
万寿乐歌三十六章 其二 读实录第二
作者：洪亮吉
朝代：清
体裁：古风

作者圣，述者圣，天命元年逮雍正。我朝开国值泰交，百八十载如一朝。夜向晨，读实录，玉检金函日三复。人言帝治超轩鸿，耑师三祖及二宗。
万寿乐歌三十六章 其二十 百岁民第二十
作者：洪亮吉
朝代：清
体裁：古风

广督摺，直督摺，百岁耆民比肩立。滇抚章，皖抚章，民间五世共一堂。太和翔洽超前代，不产麟皇产人瑞。朱提文绮出上方，几馀染翰锡一章。耆年寿妇布鲁特，绝域贡珍由感德。
万寿乐歌三十六章 其二十一 万寿科第二十一
作者：洪亮吉
朝代：清
体裁：古风

万寿节，万寿科，九十八十来婆娑。春官一百二进士，外一百人年巳至，诏出东华尽宣赐。胶庠抑阨五十年，阆苑尽许称神仙，白发亦戴花盈颠。升平盛事谁能及，两宴南宫值庚戌，大学士臣璜谢摺。
万寿乐歌三十六章 其二十七 经坛设第二十七
作者：洪亮吉
朝代：清
体裁：古风

九门中，官吏车，一日百辈来徐徐。殊方绝域摩肩入，在籍诸臣亦群集。分曹百辈为一班，尽检大寺开经坛。湖山郁作栴檀味，初日煇煇照初地。青梯楼阁须暂开，无量寿佛拈香来。
万寿乐歌三十六章 其二十三 清字藏经第二十三
作者：洪亮吉
朝代：清
体裁：古风

西华门中辟经馆，大小乘经堆欲满。法门先写百二章，排比两晋兼三唐。国书结体尤严重，举笔如龙复如凤。经成一藏功万千，佛力祚皇万万年。
万寿乐歌三十六章 其二十九 夕月坛第二十九
作者：洪亮吉
朝代：清
体裁：古风

朝礼日，来东郊。暮礼月，来西郊。鸾舆亲向斋宫出，万寿节过才一日。规坛不独祀夜明，二十八宿兼经星。不见唐贞观，乐五阕。隋开皇，坎三尺。岂如吾皇大祀躬致虔，礼成光景生中天，千秋金鉴悬当前。
万寿乐歌三十六章 其二十二 勤察吏第二十二
作者：洪亮吉
朝代：清
体裁：古风

盗不谳，责总督，清苑县官愆莫赎。吏蠹民，责抚臣，高邮州牧罪较真。皇躬一日周万几，外省案牍何从稽。诏书直下诸大吏，当戒江南与直隶。
万寿乐歌三十六章 其二十五 三大祀第二十五
作者：洪亮吉
朝代：清
体裁：古风

三大祀，岁必亲，五十一月象辇陈。南天坛，北大内。百尺灯竿与相对，坛内宫中合虔拜。耆民夹道成风谣，五十五遍躬南郊。
万寿乐歌三十六章 其二十八 盛典增第二十八
作者：洪亮吉
朝代：清
体裁：古风

万寿盛典凡六门，圣德圣文兼圣恩。万方集庆仪文重，其次绘图同献颂。巍巍荡荡难具书，特徵二事古所无。八徵五代奇祥起，塞外辟疆三万里。
万寿乐歌三十六章 其二十六 山庄夏第二十六
作者：洪亮吉
朝代：清
体裁：古风

滦河之北临边墙，每年避暑来山庄。云山四面奎文署，云是山庄最高处。澄然四海集一心，日日亭上占晴阴。殿前引见员尝满，吏部带来分月选，更拨几馀念柔远。山庄但识无炎歊，日昃可念宸衷劳。
万寿乐歌三十六章 其二十四 黑龙潭第二十四
作者：洪亮吉
朝代：清
体裁：古风

三月麦，四月秧，不雨麦瘁秧将黄。行宫宵旰无时释，先诣黑龙潭外歇。排空万朵云垂垂，真龙下祷雨不来。
万寿乐歌三十六章 其五 贡子象第五
作者：洪亮吉
朝代：清
体裁：古风

贡子象，贡子象，人面刺花人性犷。远邦百载名老�，左佩右佩皆雕瓜，别乘数象来中华。不嘉远物嘉诚效，特敕象房增俸料。
万寿乐歌三十六章 其八 殿勤政第八
作者：洪亮吉
朝代：清
体裁：古风

夜未央，乾清宫中烛煌煌。日将出，勤政殿前传警跸。机庭纶阁三两贤，日或一再瞻天颜。万几当昼皆周遍，七品宰官多引见。法官御苑名总同，行在亦复悬堂中。读书若以今方古，只日视朝何足数。
万寿乐歌三十六章 其六 春灯词第六
作者：洪亮吉
朝代：清
体裁：古风

昆明湖水连天碧，万盏灯煇一天月。临湖亭上看春灯，鱼龙曼衍从东升。春灯词接春帖子，远自乾隆丙寅始。辛壬以后皆八篇，却与卦象同绵延。生生不巳真堪卜，今岁自随还至复。年年岁岁游豫同，谁识义蕴阴阳通。宸篇下计归政日，却合伏羲全部易。
万寿乐歌三十六章 其十 八徵玺第十
作者：洪亮吉
朝代：清
体裁：古风

古稀天子古巳稀，复越十载符贞期。重华宫中制联句，既寿永昌犹泛语。嘉名肇锡得未曾，玺章特与镌八徵。石经若举殷宗例，享国百年重制玺。
万寿乐歌三十六章 其十一 五福堂第十一
作者：洪亮吉
朝代：清
体裁：古风

万年天子兮万年觞，五代玄孙兮五福堂。儒臣历检明宋唐，得者六辈钱吴张。士夫获此庆巳长，帝箓从未膺斯祥。膺斯祥，由庆洽，十一世还徵玉牒。
万寿乐歌三十六章 其十七 朝日坛第十七
作者：洪亮吉
朝代：清
体裁：古风

朱旗绛扇来城东，至尊亲诣朝日宫。黄轩紫幄光如烛，至尊亲诣斋宫宿。太平五色云拥轮，迎日正见双黄人。双黄人，捧日起，朝日礼成天下喜。
万寿乐歌三十六章 其十三 御制集第十三
作者：洪亮吉
朝代：清
体裁：古风

御制诗，御制文，近自巳酉溯丙辰。文一千，诗五万，五十五年成百卷。九经廿史义蕴宣，四岳五渎搜根源，远绍二典三谟传。巍巍卷轴如山立，岂特帝王难冀及，十倍汉唐文士集。
万寿乐歌三十六章 其十九 谒阙里第十九
作者：洪亮吉
朝代：清
体裁：四言诗

猗昭维则，圣人在昔。众善若林，六经乃宅。猗皇是钦，圣人在今。宗谟既纂，祖训是寻。青旗央央，越岁来谒。前圣后圣，其揆则一。岁则庚戌，月维庚辰。山左三大，礼祀毕臻。
万寿乐歌三十六章 其十二 釐四部第十二
作者：洪亮吉
朝代：清
体裁：古风

四部书，帙万万。提要一百卷，臣昀臣熊奉敕撰。全书告竣巳十年，有敕亥鲁须重编。本朝实事皆求是，不遣传疑留一字。文渊毕，釐文源，百臣日夕来御园。东南三分皆无误，海上然藜校文溯。
万寿乐歌三十六章 其十五 开经筵第十五
作者：洪亮吉
朝代：清
体裁：古风

读洪范，读召诰，五三六经开秘奥。万几之暇日一编，春仲敬复开经筵。经筵乐奏何噰噰，抑诗还取卫武公。昔贤今圣皆先觉，九十耄期还好学。
万寿乐歌三十六章 其十八 登岱宗第十八
作者：洪亮吉
朝代：清
体裁：古风

会稽南，恒岳北，西及五台中太室。天旋向左帝迈东，卅年六遍巡岱宗。吾皇卓识超秦汉，但礼天中不封禅。天门日观瑞色开，八旬天子骑䮾来。
万寿乐歌三十六章 其十六 亲释奠第十六
作者：洪亮吉
朝代：清
体裁：古风

临雍歌，幸学诗，八十天子犹尊师。崇贤坊，大成殿，二月上丁来释奠。春渠如鉴波溶溶，前年天子临辟雍。太平盛事皆稽古，乡饮酒歌诗乐谱。
万寿乐歌三十六章 其十四 五国朝第十四
作者：洪亮吉
朝代：清
体裁：古风

东西南北车书极，朝正国王三十一。三十一国分年来，春秋冬夏邸第开。普天同庆当斯日，五国遥遥适相值。神鸡五色鱼八捎，贡及犀兕兼狧獠。史臣若举春秋笔，五国来朝王正月。
万寿乐歌三十六章 其四 坎扒洼经第四
作者：洪亮吉
朝代：清
体裁：古风

树头棕高五六丈，其实累累花可酿。叶名贝叶取写书，一叶百字如联珠。梵经不到西南部，以意作经遂四布。国基既兆立普哇，传经亦名坎扒洼。坎扒洼，经有义。不归佛法不归僧，只愿归依大皇帝。
万里逢严谴三秋值抱疴避人来请室鞭马及浑河
作者：洪亮吉
朝代：清
体裁：五言绝句

阅世知心少，思乡别梦多。十年无泪洒，为尔一滂沱。
三十日游金钟山
作者：洪亮吉
朝代：清
体裁：五言律诗

百盘升作岭，一石削成台。山笋高逾屋，天风响若雷。澹红双径羃，新绿一窗开。正好容危坐，斋钟莫屡催。
三十日饯春
作者：洪亮吉
朝代：清
体裁：五言律诗

屈指将长至，摊书昼漏长。日浓花气淡，山静水声忙。红隐新迁社，青连古战场。残春今已尽，三复举离觞。
三台夜宿
作者：洪亮吉
朝代：清

峰峦南北途千曲，天半乱霞烘马足。山程九十到未迟，觅得山村最西屋。绿莎窗开波影摇，酒渴我尚餐山桃。夜阑残月仅一线，紫燕白鸽争归巢。
三字令
作者：洪亮吉
朝代：清
体裁：词

天上月，枕边来。似追陪。香一盒，贮玫瑰。衬珠兰，和玉蕊，髻旁堆。罗幕外，燕疑猜。蝶徘徊。钟巳歇，漏仍催。婢朦胧，窗隙报，渚莲开。
三斗葱
作者：洪亮吉
朝代：清

宁食三斗艾，不见屈突盖；宁食三斗葱，不见屈突通。屈突通，生勋第一死谥忠，只惜面缚来河东。
三昧塘道中
作者：洪亮吉
朝代：清
体裁：七言律诗

一带坡随马首东，记程今夜宿波中。敲残石虎寻云母，见惯山羊类雨工。傍屋种松怜地窄，冠厓营阁与天通。寥寥橘柚今馀几，留伴枫林斗晚红。
三月三日作
作者：洪亮吉
朝代：清
体裁：七言律诗

不妨衣冷更装绵，十里冲寒笼玉鞭。到处雨犹零昨日，别来人乍入三天。情怀已分难成梦，消息缘知欲禁烟。只有御河桥畔柳，临风袅袅试初眠。
三月三日忆里中云溪诸胜·其一
作者：洪亮吉
朝代：清
体裁：古风

今晨三月三，禁烟亦此日。风花无一朵，清冷值佳节。携樽上高阜，转觉乡思切。遥怜池馆好，疏雨亦将歇。北郭展嫩晴，双桥上新月。应有挑菜人，延回出城阙。
三月三日忆里中云溪诸胜·其二
作者：洪亮吉
朝代：清
体裁：古风

我家白云溪，云白溪亦涨。一鸟溪上鸣，千花树头放。近移东半里，筑屋转相向。春来倘无梦，梦辄在溪上。楼前杨柳树，辟牖可閒望。花落溪水深，春人定惆怅。
三月三日携酒出游并上城东浮屠
作者：洪亮吉
朝代：清
体裁：七言律诗

风光真巳胜清明，杏叶扶疏柳叶轻。上巳几年悲远客，先庚三日喜新晴。书从薄洛津边至，酒向浮图顶上倾。不是遇花偏痛饮，更谁佳节住江城。
三月初四日惊闻舍弟南中之讣因准古人期功之丧去官例乞假南回书此志痛即留别京邸同人·其一
作者：洪亮吉
朝代：清
体裁：七言律诗

往昔期功例去官，闻丧何忍更盘桓。斯人讵料中年陨，异事偏留老眼看。肯学右军先誓墓，欲同元伯一凭棺。鸰原已抱无穷戚，况听荒鸡感万端。
三月初四日惊闻舍弟南中之讣因准古人期功之丧去官例乞假南回书此志痛即留别京邸同人·其二
作者：洪亮吉
朝代：清
体裁：七言律诗

廿年弹指别亲闱，此日初衣愿已违。敢诩入山成远志，转伤无母寄当归。餐蟆纵后张长史，化鹤将随丁令威。闻说草堂亲购就，祇应分半贮斜晖。
三月廿三夜丁香花下独坐适法学士式善以庚戌辛亥两年所作诗属订定因跋于后
作者：洪亮吉
朝代：清
体裁：七言律诗

丁香花底展君诗，花穗千条月一丝。句向卷中吟欲活，月从窗里堕多时。商量握管题长句，珍重临风嗅亚枝。明日欲邀花下醉，更凭残朵索新词。
三月廿五日小病初愈至法源寺看花适得崔三景侃书却寄
作者：洪亮吉
朝代：清
体裁：七言绝句

剩得韶光有几时，病馀端不负花枝。商量欲把春衫典，又值微寒飏雨丝。
三月晦前一日清晓独游法源寺看海棠花下值冯户部敏昌因同过寺旁亡友黄二景仁旧寓室已倾圯不可入感赋一首
作者：洪亮吉
朝代：清
体裁：古风

出门谁是看花路，纵马直前知不误。斜行七里破曙光，马不识途能嗅香。平明一寺拦街出，万绿冲门马惊逸。客行下马方拂尘，花下巳有先来人。羡君何止寻花早，花气入帘餐欲饱。十分花事惜巳过，砌下渐比枝头多。明朝更惜花无几，窗外怪风成阵起。看花人老花莫悲，花下几见常追随。不然花枝南头两间屋，曾有诗魂抱花宿。眠时如鸥立如鹤，看得开时复看落。如今寂寞锁几春，花屋祇当诗人坟。门阑雨圯纸窗破，时聆唫声夜深堕。君行叹息欲出门，我更代花招客魂。君不见客魂定在花深处，怪底曙鸦啼不住。
三望坡骑马历黑土坡老鸦关诸隘·其一
作者：洪亮吉
朝代：清
体裁：七言绝句

三望坡前绿欲迷，一鞭高与白云齐。多因马上人回首，惹得春禽逐马蹄。
三望坡骑马历黑土坡老鸦关诸隘·其二
作者：洪亮吉
朝代：清
体裁：七言绝句

杨柳三层接绿苔，春阴如海浸楼台。山凹一骑穿花出，错认云帆天半来。
三鼓自木渎放舟至胥口
作者：洪亮吉
朝代：清
体裁：古风

濛濛露未收，黯黯月方堕。三更欲渡湖，先此理征柂。幽人眠正熟，估客浪先破。微茫接天水，历落缀星颗。感此一叶微，惊涛屡掀簸。披衣看曙色，早向柁楼坐。穿黑旅雁飞，声从半空过。
上回龙关
作者：洪亮吉
朝代：清
体裁：古风

夕宿无溪西，朝发明山东。蓝舆天半忽一折，坐处正落空潭中。心惊不敢复俯视，尚喜缺处交长松。回头顾仆复不至，人说尚隔云重重。行经平地愿少憩，饱听万壑冲松风。
上巳日自镇宁扺安庄道中
作者：洪亮吉
朝代：清
体裁：古风

银塘北去山如锁，正好一村新绿裹。沿林乳鹊飞刺天，掠得馀花落千朵。蓝舆小睡转数冈，梦里时触幽兰香。山危巳换长绳挈，一半花苗带花出。林深绿暗路欲迷，却喜穿树如鸦飞。今年上巳风差紧，分水桥边鉴春影。过桥南北分两堤，樵径北去行人西。柳丝濛濛挽客衣，去路开遍黄荼蘼。
上油榨关
作者：洪亮吉
朝代：清
体裁：古风

一石横绝天，一石横塞地。盘空两巨石，缺处复锋利。虽云置营汎，劣仅入只骑。前经绝壁下，转觉人马细。东南初破曙，一缕入云气。大息抚鸟巢，吾形愿同寄。
上海榷署与李兵备廷敬夜话即席赋赠
作者：洪亮吉
朝代：清
体裁：七言律诗

八载重来访素知，讶公头白我添丝。樽前万里投荒客，箧底千篇寓兴诗。激电入楼飞一瞬，怪风吹海立多时。更阑急递书何数，只觉楼船出浦迟。
下关逢驿使却寄张同年问陶
作者：洪亮吉
朝代：清
体裁：七言绝句

君来蜀道如天上，我渡黔关入地中。今夜相思倘回首，各从北斗辨西东。
下天山口大雪
作者：洪亮吉
朝代：清

危峰北去高无际，过岭风声水声异。鞭鞘拂处险接天，风势吹人欲离地。千峰万峰迷所向，意外公然欲相抗。云头直下马亦惊，白玉阑干八千丈。
下山至大栗塘
作者：洪亮吉
朝代：清
体裁：古风

舆丁愁上山，我意怯下岭。步放不得停，颠危出俄顷。白云英英铺岭平，谁识左右山崎嵚。行人欲前飞鸟停，劝客暂憩山前亭。一坡棱棱注千尺，直下途危况深黑。始知身世总若浮，瞥若鸿毛轻一掷。
下洪溪憩云岭书屋赠芮茂才炳
作者：洪亮吉
朝代：清
体裁：古风

泉声碧玲珑，石气青叆叇。林梢花匼匝，潭隙鱼琐碎。主人虽独坐，修竹列成队。主人虽孤眠，翔禽舞成对。閒云知夙契，空水识心爱。中年富文史，亦屡至都会。因缘无把臂，甘此事恬退。况今耽道寂，久与俗相背。闲仍课经卷，偶亦勤耜耒。扱履不出门，寥寥今卅载。
下石屋岭遍游石屋水乐诸洞
作者：洪亮吉
朝代：清
体裁：古风

风声递水声，松影接天影。千盘青云梯，百折白石岭。孤禽前若导，嘶马后如警。危惊天半石，截若水中艇。东西列尊罍，高下别畦町。庄严三百辈，襕袂悉修整。恍疑泛沧溟，一一咸引领。滃然水声出，古乐谁更省。斋心读铜篆，洗眼摩石鼎。欲发僧苦留，迟归仆频请。
下陡坡渡鸡贾河
作者：洪亮吉
朝代：清
体裁：古风

上征诚云难，下达亦非易。横空旋若磨，百折始及地。蓝舆宁敢却，头上压飞骑。欲前仍缩足，矗处石犀利。胡蝶忽一双，飞来立人臂。厓穷坡复陡，入隙途转细。平视鸡贾塘，斜阳落岩际。
与程吏部振甲话旧
作者：洪亮吉
朝代：清
体裁：七言律诗

精庐百里走难停，依旧山排屐齿青。老眼读碑犹似月，故人堆鬓已多星。挥毫尚记参旁午，凿险今看迈五丁。却喜过庭诗礼在，半传家法半传经。
与陆七嵇三游湖即送入城诸公虎啸我龙蹲踏遍松杉竹柏根但祈两日作一日不放夕阳红对门
作者：洪亮吉
朝代：清
体裁：七言绝句

城门不夜巳吹笳，陆七嵇三盍到家。谁共湖头饮春酒，德生庵里华秋槎。
丑奴儿令
作者：洪亮吉
朝代：清
体裁：词

海棠小院春深见，一晌难描。千种无聊。容易将人挂眼梢。低徊不解伤春句，一卷离骚。纤手难抛。自把蝇头小字钞。
东升楼看日出
作者：洪亮吉
朝代：清
体裁：古风

海日欲出海，先有鼋鼍鸣。青气一线来，潮与佛阁平。楼上客未眠，光景榻畔生。一杵京口钟，先递瓜州城。
东南风急不得至西山因回舟从伍浦抵东山作
作者：洪亮吉
朝代：清
体裁：古风

白鸥入我梦，知我无穷意。怜兹眼前景，不作身后计。浮名生在死即休，不见败笔作冢糟成邱。石公咫尺不得进，回棹决向东山游。
东山卧
作者：洪亮吉
朝代：清

大谢执如意，小谢挥麈尾。中谢无所为，泠泠善名理。一门群从真无惭，闺中飞絮还撒盐。君不见四十东山卧初足，与人同忧亦同乐，别墅风流赌棋局。
东方朔故里题壁
作者：洪亮吉
朝代：清
体裁：六言诗

敢言竟比汲直，巧宦何如马安。汉家自有法度，先生游戏无端。
东风第一枝·桃花
作者：洪亮吉
朝代：清
体裁：词

团泪成花，搓烟做骨，商量不遣春瘦。几番醉了重苏，依然十三时候。前尘误汝，应一例、向风回首。笑无端、占了珠帘，肯放玉人垂手。只花也、怜人非旧。问此度、探春何后。簸钱堂上重来，不似那时清昼。芳心易逗，算薄命、永供人咒。待拈他、花片缄来，付汝一春消受。
中井乡歌为邹翁赋
作者：洪亮吉
朝代：清

山花只入房，山燕只栖梁。一春绿竹不过墙，一生游鱼不出塘。谁来丈人家，北郭瘦李西溪杨。谁和丈人诗，南巷狂沈东头王。丈人十双田，岁得千斛粮。丈人一陂泽，岁牧千尾羊。嫁女不插花，娶妇但识桑。人间有此太古方，丈人不出中井乡。
中兴相
作者：洪亮吉
朝代：清

中兴宰相谁最优？唐惟李文饶，汉则魏弱侯。
中台坼
作者：洪亮吉
朝代：清

去年诛韩信，今年醢彭越。骏珧既首祸，瓘亮亦继没。南风当国势绝伦，手持天下归先生。中台星坼日复蚀，先生不言务简默。金墉城，太后薨。许昌宫，太子凶。谁与杀者张司空。
中火塘西入山
作者：洪亮吉
朝代：清
体裁：古风

东厓及西厓，深巷密无缝。厓穷山寺突，补此密林空。行人下冈脊，骑劣急施鞚。石罅三百家，随波绿疑动。冥濛远天外，飞鸟忽相送。宿雨时一零，檐间杏花重。却盖一层云，山房尚春梦。
中秋夜坐
作者：洪亮吉
朝代：清
体裁：古风

上弦及初圆，一夜辄三起。连廊南北抱，靸履行未巳。阑干嫌露重，空处聊徙倚。衫袖叶叶风，斜穿竹华里。楼台万家梦，烛影沉不起。檐瓦弄月光，空明忽如洗。帘栊中外彻，暗牖不须启。照水水亦空，鱼鳞逗波底。蛮乡三载住，良夜能有几。握管欲赋诗，朝曦堕林尾。
中秋夜坐
作者：洪亮吉
朝代：清
体裁：五言律诗

天上风初紧，人间暑尽收。独摇明月影，频访市桥秋。暗响虫藏砌，华灯燕出楼。年年当此夜，坐待曙光流。
中秋日何民部元烺水部道生招同法祭酒式善伊比部秉绶赵舍人怀玉游法源寺竟日
作者：洪亮吉
朝代：清
体裁：古风

慈仁荒败崇效远，禅窟此间称最古。维摩立地有丈六，杰阁去天才尺五。三门乍启通松径，百步相连有花圃。虚堂僧健老复丁，静夜人归月亭午。
中秋日晓望
作者：洪亮吉
朝代：清
体裁：古风

城南未见烽烟歇，忘却秋中有佳节。阴寒雾雨迷一旬，才见清凉此宵月。烹葵剥枣饮不休，逸兴且上城南楼。忽然黄叶下如鸟，笑过三岁蛮中秋。
中秋曰无月独饮
作者：洪亮吉
朝代：清
体裁：古风

中秋月，一年无，一年有。有月即出门，无时滞杯酒。离离鸡冠花，短短鸭脚草。秋红既伤心，秋绿如何好。秋云吹黑入酒尊，长安比来无酒朋。坊南深冷一间屋，判与无月还无人。阑干影外初停雨，舞罢筵前小儿女。我有心情梁燕知，三更尚作将离语。
丰溪道中望天都峰作
作者：洪亮吉
朝代：清
体裁：古风

山南地陷如眢井，人鸟争巢松柏顶。高低山麦皆已刈，留得白云铺十顷。千峰万峰雨模糊，一峰独立天所都。记曾曳杖至绝顶，七百里瞰高浮图。名山历遍人惊老，如虎健儿今亦少。君不见置身高处眼界开，足底复有千山来。
临别戏赠孙大并索和章
作者：洪亮吉
朝代：清
体裁：七言律诗

少日齐名孙与洪，即今相对俨衰翁。疏渠君苦桃花汛，荡桨吾欣柳絮风。津吏几时沉白马，词臣有客避青骢。十年共挂神仙籍，劫外居然胜劫中。
临发志感
作者：洪亮吉
朝代：清
体裁：五言律诗

万里初持节，经旬屡断魂。受恩原色喜，念母忽声吞。负米程非昔，传经席尚温。明明昨宵梦，亲见倚闾门。
临江仙
作者：洪亮吉
朝代：清
体裁：词

绿鬓学仙愁已晚，即今况复苍颜。天空鸟去不曾还。未知双蜡屐，再入几名山。半世著书难得了，砚台肯放清閒。酒人相约掩蓬关。脸从花索笑，心与石争顽。
临江仙·八月十一夜云溪晚步有感
作者：洪亮吉
朝代：清
体裁：词

犹记石桥桥畔路，死生离别匆匆。绿波摇月去如风。唾痕都作血，岸柳不曾红。留得一行临别语，几生重得相逢。夜台没个寄书鸿。廿年如梦过，来听渡头钟。
临江仙·六月二十日诣学宫观诸生释菜并豋尊经阁远望
作者：洪亮吉
朝代：清
体裁：词

忆向校官称弟子，春秋祀屡追陪。仲丁六十又三回。旧题名已暗，亲为拂尘埃。寻遍讲堂兼学舍，两株列柏谁栽。尊经高阁暂时开。青衫皆后进，紫燕亦新来。
临江仙·恭纂高宗纯皇帝实录第一分进呈拟欲乞假南下偶此书事
作者：洪亮吉
朝代：清
体裁：词

人说绿蓑青箬好，可容仍殿朝班。玉堂官烛影阑珊。昨朝书巳奏，明日棹当还。天上楼台曾小住，明湖如带回环。夜凉偏欲梦乡关。屋前双叠港，屋后一堆山。
临江仙·溪山秋晓卷子
作者：洪亮吉
朝代：清
体裁：词

十里空濛云外水，水云光隐回汀。最无人处小舟行。到来溪馆泠，秋燕语分明。浑异踏青前度至，满坡花气将迎。剩他几树绿无情。四更山曙早，红叶点疏星。
临江仙·苏州
作者：洪亮吉
朝代：清
体裁：词

红鹤溪山乌鹊馆，金阊从古繁华。三分楼阁二分花。一分留隙地，随分种桑麻。海物新奇争入市，晨餐都厌鱼虾。等閒吴语六时哗。笙歌丛作队，脂粉泻成洼。
临行张刺史凤枝走送书此志别
作者：洪亮吉
朝代：清
体裁：古风

蛮乡血战经三昔，慷慨故人多庙食。南笼老守仅脱身，亦作西垂戍边客。临行握别泪不流，荷校送我城南头。东飞黄尘西掣电，不死他时会相见。
为杨孝廉梦符题钱三维乔秦中画册即寄维乔
作者：洪亮吉
朝代：清

何时得入函谷关，放笔即落终南山。南山连绵画不竟，拔取一峰来入镜。胸中有山即有楼，下笔有川兼得舟。岂惟山水色不别，楼上客醉疑眠鸥。醉颜昏昏忆孤在，逸客都为酒钱累。剖胸欲入秦中云，洗眼仍须渭川水。南山浮光，北山夕阳。飞桥如云不能跨，怒蜺饮渚裁成梁。林梢几尺天光足，怪石森森点寒绿。此间应复置钱郎，四十癯颜尚如玉。南高峰，北高峰，宦游今落名山中。山川二月尤清旷，忆共钱郎饮湖上。杨生思家静掩关，客帐梦好时时还。吾曹须劝苦不闲，直当为画迢迢一溪之绿水，落落湖上之烟鬟。
为法祭酒式善题汉晋人画象 其一 严子陵
作者：洪亮吉
朝代：清
体裁：五言绝句

东国奇男子，重瞳是故人。偶然欹一足，天上动星辰。
为法祭酒式善题汉晋人画象 其二 陶渊明
作者：洪亮吉
朝代：清
体裁：五言绝句

百千俦类中，乞食亦一等。我欲拜督邮，琴心先不肯。
为法祭酒题移竹图
作者：洪亮吉
朝代：清
体裁：古风

一竹绿一窗，十竹绿一牖。寻常百竿竹，能使云水皱。虽然竹性北不宜，干叶纵具清葱稀。先生爱竹识竹性，先引活水周阶畦。岂惟竹下流泉迸，竹里白云围半顷。穿廊戛牖响不停，嫩绿都浮碧天影。广文先生苜蓿盘，京俸苦薄无馀餐。长饥婢仆尚林立，一一瘦若青琅玕。先生暇日翻僮约，婢未里头奴赤脚。担土汲泉前复郤，一亭诛茅泉一勺。亭外更须营略彴，一婿一儿颜戍削，唤取筵前侍杯酌。君不见何时新笋出一林，我欲载酒来相寻。
久憩龙神殿观泉源并喜春海棠复开
作者：洪亮吉
朝代：清
体裁：古风

堕薪天半落，知复有樵人。及此林花放，幽岩忽觉春。稍稍开宿雨，黯黯及萧辰。三时金鉴影，五色莓苔文。土囊风既迅，石窦泉初分。松阴洒危殿，岚光度寒门。层层凌曲磴，步步绝流尘。禅扃云欲活，初地乌尤驯。百念此时寂，斋钟亦不闻。
义旗指
作者：洪亮吉
朝代：清

去年反王敦，今年反苏峻。六师束手庾元规，八州观望陶士行。君父之难安可逃，义旗一指天为高。官军已成白石垒，贼骑不越朱雀穚。功成倘忆绝裾处，夜夜精灵泣牛渚。
义羲号
作者：洪亮吉
朝代：清

仇池一隅世忠孝。宋家日月飞不到。永初年间义羲号。当时彤弓与卢矢。老臣自当臣晋死。我死善事新天子。呜呼国亡不与亡。柴桑处士仇池王。
乌兰乌素道次
作者：洪亮吉
朝代：清

乌兰以北地不毛，极视千里无秋毫。穷荒鸟亦拙生计，啄土饮雪居无巢。居人觌面能欺客，兽复欺人占居宅。健儿弯弓射不得，空手归来气填臆。
乌夜啼 其一 十三夜
作者：洪亮吉
朝代：清
体裁：词

水边门掩重重。海棠红。不信者般颜色、堕西风。相扶醉。相偎睡。意惺忪。正好一镫私语、伴秋虫。
乌夜啼 其二 十三夜
作者：洪亮吉
朝代：清
体裁：词

中年一种情牵。病恹恹。欲借旧家楼阁、訢当年。黄庭卷。丹炉畔。学飞仙。留得一丝儿恨、未生天。
乌聊山
作者：洪亮吉
朝代：清
体裁：古风

女墙沿山百千级，客到女墙皆却立。城南暝色似拒人，一片昏鸦堞楼集。山颓五石皆陨星，突处尚带天光青。山僧煮茗饷山客，五客一人蹲一石。
乌西塘
作者：洪亮吉
朝代：清
体裁：五言绝句

清晨马上来，薄草乌西宿。乌西人巳知，岩头注双烛。
乘月行宣城道中·其一
作者：洪亮吉
朝代：清
体裁：七言绝句

叶叶随风逐去程，半空残月出残更。秋林红到伤心处，先有曙鸦啼数声。
乘月行宣城道中·其二
作者：洪亮吉
朝代：清
体裁：七言绝句

李白西楼朓北楼，南楼又占庾江州。老夫才地虽然减，也筑危楼东海头。
乘月行摄山道中至朝阳门作·其一
作者：洪亮吉
朝代：清
体裁：七言绝句

水云村树共弯环，树里人家未启关。正是四更残月好，骑驴行遍六朝山。
乘月行摄山道中至朝阳门作·其二
作者：洪亮吉
朝代：清
体裁：七言绝句

南冈北阜界初分，远忆茅濛蒋子文。江左名山本无几，让他一帝一真君。
乙卯人日早登黔灵山
作者：洪亮吉
朝代：清
体裁：古风

扶云入山门，一壁削天半。青松三百树，直上寡曲干。危厓嵌楼阁，悬处铁索断。开轩同客话，响与禽雀乱。窗纱裂盈尺，腊雪尚堆案。僧延翻佛藏，石匮鼠惊窜。云光开半郭，下视起烟爨。东西万家屋，驿道复中贯。一径促下山，藤枯屡萦绊。崭岩生对面，欲下削如岸。风寒砭肌骨，坐处裘屡换。忍冻舌本强，舆丁尚挥汗。
乙卯贵州揭晓会城书院生徒获隽者二十七人回途率成五百字志喜全用十四缉韵即呈吴烜陈希曾两主试及许刺史学范诸同考
作者：洪亮吉
朝代：清
体裁：古风

前年使者来，冬仲月初拾。奉命宣化条，穷经事尤急。周行十三府，日或不暇给。苴兰及毋敛，亘古属蛮邑。山坳□城郭，俯视类虫蛰。无旬不淫雨，万古地卑湿。蛮生粗识字，书不入行笈。删除到笔砚，所事者蓑笠。间岁试学官，泥涂甫衣褶。低眉对文卷，窘若遭缚絷。四声疏不讲，颠倒出篇什。化俗具苦心，庠宫饬修葺。陈书数十箧，云以待温习。兼疏声韵谱，润此舌本涩。峨峨讲堂开，一善皆引汲。经旬辄分俸，俾得备粮粒。行之勤不懈，多士志方辑。贵山储人才，两岁隽及卌。方忻读书效，私自理囊裛。昨歌鹿鸣来，城府巳麇集。然闻聘同考，颇复论阶级。朱云名不预，执卷每呜唈。辟门逢月朔，雨霁路微㬤。监司迨州县，一一连骑入。堂深更扃钥，门外植双钑。朱墨卷二千，两吏相对执。名皆抗声唱，得失判呼吸。挨排附栏楯，头上墨淋汁。闻书五经魁，千百烛光煜。红笺名在手，咸拟破键㧀。白屋士较多，廛声沸如潗。我行然炬返，欣此舆论翕。酬恩愿粗了，行且具舟楫。三年饱看山，大峘小者岌。笼南箐东北，靡险不搜缉。谁云鬼方恶，直欲胜宣歙。麻衣三百辈，门外时鹄立。谆谆戒勤学，士行尚谦挹。红苗前蠢动，论此尝悒悒。昨闻大芟剿，不日兵可戢。高低万山田，耕者看俋俋。频年仍大有，喜气溢原隰。持衡两君子，公望庶谐諿。筵排多士卷，一一蒙访及。庶几能相马，拔十真得十。翩然召陵许，文不尚沿袭。前时锁厅见，赠子先一揖。抡材尽如此，愿为执羁絷。谈深嫌夜短，时复饭芗皀。只惜北郭生，犹然向隅泣。
九峰园感旧
作者：洪亮吉
朝代：清

一雨园林足，泉声百道来。夕阳明螮蝀，高阁暗莓苔。燕绕横塘楫，鱼窥曲水杯。古藤应识我，亲见五回开。
九日偕富尚书纲冯侍郎光熊重至甲秀楼登高
作者：洪亮吉
朝代：清
体裁：七言律诗

菊巳衰黄柳尚青，更寻芳杜出前汀。殊方再值重阳日，候馆欣联五使星。诸葛庙旁开石舫，伏波滩畔访金铭。惟公志业差无愧，十五年来边徼宁。
九日偕署中同人至城南福泉山高真观登高郑大令五典设筵于此相待即席赋赠
作者：洪亮吉
朝代：清
体裁：古风

才经寒露辰，巳值题糕节。骑马上城时，晖晖半楼日。胭脂花红菜甲黄，夹道半里来山房。主人开筵乐未央，琥珀作盏茱萸觞。幽禽语琳琅，清磬声疏越。骑马下城时，辉辉半楼月。仙人楼阁凉意生，隔岭递响山泉声。爨光如霞出山顶，却厌万家灯火影。
九月十一日发平越至葛公桥作
作者：洪亮吉
朝代：清
体裁：古风

平明天气晴，送者逾五里。言寻葛公桥，乃复居釜底。泠泠江一线，绝壁插江汜。岭树郁百重，淩晨露如洗。危亭峙林表，初日出亭里。花朵映日红，晨扉竹中启。邻舂杵相答，童叟色俱喜。白屋饭巳香，幽人睡难起。
九月十三日越来溪见燕
作者：洪亮吉
朝代：清
体裁：七言绝句

寂寞渔庄款水扉，越来溪上月微微。何因燕子不归去，却向夜凉庭院飞。
九月十六日次子盼孙殇
作者：洪亮吉
朝代：清
体裁：五言律诗

一病经旬朔，行踪为尔迟。如何束装日，却值盖棺时。槚楚威初敛，参苓命不支。九原翻羡汝，先得侍重慈。
九朝塘
作者：洪亮吉
朝代：清
体裁：七言绝句

嘈嘈天半响笙簧，雉尾排肩绣两裆。三百蛮姬拥前后，蓝舆飞过九朝塘。
乞友人作岁朝图胎诒晋斋主人并缀四截句·其一
作者：洪亮吉
朝代：清
体裁：七言绝句

窈窕房栊水一弯，早春偶得著书閒。休嫌屋后峰峦峻，此是淮南大小山。
乞友人作岁朝图胎诒晋斋主人并缀四截句·其三
作者：洪亮吉
朝代：清
体裁：七言绝句

诒晋斋中一事无，几声爆竹岁将除。儿童箫鼓轰前后，不碍闲堂读道书。
乞友人作岁朝图胎诒晋斋主人并缀四截句·其二
作者：洪亮吉
朝代：清
体裁：七言绝句

沿街都为岁除忙，清绝城西半里坊。却忆诸王勤问字，未妨门有束脩羊。
乞友人作岁朝图胎诒晋斋主人并缀四截句·其四
作者：洪亮吉
朝代：清
体裁：七言绝句

日晚天街跨马回，小疲聊复举深杯。房廊迤左休教掩，要盼西山腊雪来。
也逐游尘上六街不知早已脱芒鞋宾筵开处呦呦鹿定带长生苑内牌·其一
作者：洪亮吉
朝代：清
体裁：七言绝句

白首研摩事可怜，从来一第比登天。名经千佛双番写，始悟公真劫外仙。
也逐游尘上六街不知早已脱芒鞋宾筵开处呦呦鹿定带长生苑内牌·其七
作者：洪亮吉
朝代：清
体裁：七言绝句

宴罢琼林走璧车，珠帘十里影横斜。当时玉貌谁能识，只有宜春苑里花。
也逐游尘上六街不知早已脱芒鞋宾筵开处呦呦鹿定带长生苑内牌·其三
作者：洪亮吉
朝代：清
体裁：七言绝句

一辈人皆上玉京，独留老眼识群英。先生游戏蓬莱日，多恐诸贤尽未生。
也逐游尘上六街不知早已脱芒鞋宾筵开处呦呦鹿定带长生苑内牌·其九
作者：洪亮吉
朝代：清
体裁：七言绝句

屡枉山公问讯椷，林泉岁月一何淹。少微不陨中台陨，始信公真文福兼。
也逐游尘上六街不知早已脱芒鞋宾筵开处呦呦鹿定带长生苑内牌·其二
作者：洪亮吉
朝代：清
体裁：七言绝句

三月春光暖已回，五云多处绮筵开。刘郎前度谁能识，错认耆年赐第来。
也逐游尘上六街不知早已脱芒鞋宾筵开处呦呦鹿定带长生苑内牌·其五
作者：洪亮吉
朝代：清
体裁：七言绝句

却笑从前向子平，苦留婚嫁晚经营。先生五岳书名遍，游戏重题雁塔名。
也逐游尘上六街不知早已脱芒鞋宾筵开处呦呦鹿定带长生苑内牌·其八
作者：洪亮吉
朝代：清
体裁：七言绝句

短筇秋到倍精神，无数群贤逐后尘。毕竟姮娥爱苍老，桂枝全借白头人。
也逐游尘上六街不知早已脱芒鞋宾筵开处呦呦鹿定带长生苑内牌·其六
作者：洪亮吉
朝代：清
体裁：七言绝句

老去重登选佛场，此翁何似鲁灵光。断无门下门生在，有亦居然大父行。
也逐游尘上六街不知早已脱芒鞋宾筵开处呦呦鹿定带长生苑内牌·其十
作者：洪亮吉
朝代：清
体裁：七言绝句

王母蟠桃岁月长，朅来屡见窃东方。曲江杏比瑶池实，也要先生三度尝。
也逐游尘上六街不知早已脱芒鞋宾筵开处呦呦鹿定带长生苑内牌·其四
作者：洪亮吉
朝代：清
体裁：七言绝句

忆昔追陪闻喜筵，记同上相说齐年。不知此老来春宴，更有何人步谪仙。
乡民翟循县君薛留得金乡墓前碣篆文不特轶八分好补郦元经注缺
作者：洪亮吉
朝代：清
体裁：古风

建安以来世俗浇，慨然何止刘孝标。愿将剥落数行字，持赠世人同石交。蛮乡刺史殊今昔，况值穷冬束装日。偶读庐江太守碑，一篇还赠张元伯。
书事·其一
作者：洪亮吉
朝代：清
体裁：五言律诗

忆昨仓皇际，防生肘腋忧。何尝动声色，先已决机谋。讯鞫归藩邸，传呼出殿头。缟冠才几日，褫服作累囚。
书事·其七
作者：洪亮吉
朝代：清
体裁：五言律诗

屈指承恩盼，南头一侍郎。祇缘新岁近，催送侍姬忙。粉墨乖清议，银黄夺旧章。浪传收骑过，失足堕匡床。
书事·其三
作者：洪亮吉
朝代：清
体裁：五言律诗

全家俱内侍，甥舅暨婚姻。推毂归予季，分符引所亲。病仍升鼎鼐，败亦绘麒麟。日晚尘如织，高门接要津。
书事·其九
作者：洪亮吉
朝代：清
体裁：五言律诗

金字书恩地，由来在赐廛。凭人说鸡狗，坚自乞貂蝉。词笔惭三榜，图书冠一船。直庐清切处，莫谓少流传。
书事·其二
作者：洪亮吉
朝代：清
体裁：五言律诗

敛怨知何似，茫茫八极中。干戈兆秦楚，珠玉罄南东。逼迫归邪教，搜求过正供。明明祖宗法，百计坏淳风。
书事·其五
作者：洪亮吉
朝代：清
体裁：五言律诗

汉廷谁巧宦，卖友得呈身。不是怀中奏，难成坐上宾。商量最高秩，汲引几私人。附传他时好，崔倪倘后尘。
书事·其八
作者：洪亮吉
朝代：清
体裁：五言律诗

火城三十步，烟燄欲薰天。故相挥门外，真王拜轿前。几人容接膝，同列敢随肩。一事尤奇绝，酋豪愿执鞭。
书事·其六
作者：洪亮吉
朝代：清
体裁：五言律诗

怙宠真逾昔，辜恩遽若斯。小车穿殿过，只骑绕廊驰。地密谁能举，天高倘未知。监奴益无忌，通籍上轩墀。
书事·其十
作者：洪亮吉
朝代：清
体裁：五言律诗

谁说台司重，真怜骨相轻。上公偏下视，直级亦斜行。偶举遗忘事，时矜聪察名。犹应胜齐虏，五鼎食非烹。
书事·其十一
作者：洪亮吉
朝代：清
体裁：五言律诗

单车催上道，特敕不随人。奏草除元恶，爰书比叛臣。胁从先股栗，判吏乍眉伸。毕竟能行诈，题篇炫鬼神。
书事·其十二
作者：洪亮吉
朝代：清
体裁：五言律诗

赐尽圜扉日，无聊举百觞。攀龙知已后，牵犬叹偏长。西市鸣钲急，东原启土忙。恨无朱掾在，亲葬董云阳。
书事·其四
作者：洪亮吉
朝代：清
体裁：五言律诗

尺五城南第，经时缔构崇。阁摹元武闼，人出上阳宫。金屋参天半，铜山穴地中。是谁搜复壁，珍蓄顿教空。
书从兄显祖画卷
作者：洪亮吉
朝代：清

家有十步池，引水蓄百鱼。室有三尺墙，种竹满四隅。令其泉上有石，竹中通渠；穿径之笋，不以入餐；过桥之鱼，不使上竿。鱼皆习主人，已忘江湖思。修竹何娟娟，亦敛干霄姿。主人不归归有时。主人有一弟，倜傥素好奇。曾就主人宿，爱此半亩之竹一亩池。奇石落落，清流澌澌。掩户十日卧，出关百里驰。莲华峰头揽明月，挂尔溪边屋角之南枝。
买坡塘·送缪公子笠庄至江浦
作者：洪亮吉
朝代：清
体裁：词

趁霜风、沿林飞遍，巢荒去住无据。雁声却有东归信，切莫更留征羽。凄燕语。道千里、同来千里应同去。霜鸿未许。算我愿随阳，卿尤避热，各自叹羁旅。天涯路，来日风风雨雨。别离顿起愁绪。江南兄弟谁能健，羡尔雁行有序。须记取。只紫塞重逢，可识前时侣。天空欲举。稳待尔重来，春风三月，共看满林絮。
买陂塘·送庄舍人植三南归并寄蒋太守星仲赵舍人亿生庄进士葆琛
作者：洪亮吉
朝代：清
体裁：词

又懵腾、几番烟月，东风吹过年少。寂寥三径寻游侣，只有阿蒙还小。忘不了。是当日、曾经掷果兰陵道。一官亦好。看衣桁簪花，佩囊橐笔，浑称此风貌。夷门路，金尊昨日频倒。天涯尚未生草。同来恁不同将去，挠乱数旬怀抱。归正巧。算剪韭烹葵煮笋都堪饱。寄声短赵。更瘦蒋风流，癯庄缊藉，相忆令人老。
买陂塘·邵二云姚江归棹图
作者：洪亮吉
朝代：清
体裁：词

黯然归、一肩行李，春风不遣人住。姚江双浆悠悠去，去也更休回顾。天意苦。要汝是、名山夜雨成千古。功名射虎。只亘亘平生，才皆中下，李蔡岂君伍。当年事，千佛名经曾数。一枝原最高处。衫青袍紫都闲物。惹我酒閒起舞。君莫误。君尚有、数椽茅屋。秋风浦、萍踪语汝。恐又引先生，酒阑灯灺，清泪滴残炷。
买陂塘·题钱孝廉㴻川鹦鹉媒传奇
作者：洪亮吉
朝代：清
体裁：词

为多情、青衫血泪，生生判向愁老。冰弦谁把伤心谱，又早别怀萦扰。幽会巧。君不见、茫茫碧落相思鸟。芳心寸拗。待密约重圆，愁盟暗续，一一泪珠缴。销魂处，我亦青鸾信杳。年来暗损怀抱。江南江北伤春恨，付与断肠衰草。辜负了。是旧日、金钗钿盒情多少。閒愁待扫。又一两三声，无端逗起，清梦隔帘悄。
乾元观夜起乘残月看梅
作者：洪亮吉
朝代：清
体裁：五言律诗

万梦初醒处，回廊历几周。好花红蝶背，新露白乌头。径转风千尺，帘斜月一钩。是谁喧客耳，春水竹中流。
乾沟道中书所见
作者：洪亮吉
朝代：清
体裁：七言绝句

新绿填街马过迟，几家竹屋枕陂池。鸭栏明净鹊巢整，却有野棠开一枝。
二十一日自句容沿破冈渎抵绿野村裴主政畅招同杨文学凤翔暨小阮中翰锜上舍针集金粟山房作消寒第九集并约明日同游茅山即席分体得长短句一首
作者：洪亮吉
朝代：清
体裁：古风

我饮秦淮水，欲觅秦淮源。荒冈百折走不尽，侧耳已听流声喧。未遵赤山湖，先逢破冈渎。古涧寒流三尺足，其上莓苔盖深绿。关心七日即小除，爆竹响已盈冲途。年残只我无一事，尚向山腹搜奇书。道人相贻绿玉筇，一笑欲上高高峰。宁知游兴昨方发，大茅山顶云先红。招邀伴侣皆疏散，祀灶黄羊亦充馔。馈岁人贻赤鲤鱼，经时我啖青精饭。主人频开绿野堂，更约入夜倾千觞。一门群从悉来谒，问我何事投遐荒。遐荒万古风沙集，我感君恩仍雨泣。不是天边早赐环，何能地上周游屐。陶贞白，葛仙翁，拍手空际欣相逢。神仙大半游世上，宰相亦复居山中。清凉境地真殊绝，一树寒梅一瓯雪。我向梅花树下眠，罗帷夜半飞明月。
二十九日稍霁向山后纵步
作者：洪亮吉
朝代：清
体裁：古风

上山平，下山险。霞光舒，露光敛。云头尚有瀑一重，雨脚乱飞花万点。厓穷谷断步欲回，对面樵客穿云来。沿流飞渡捷于鸟，诧说北山花事好。
二十二日夜雨晓起见山顶皆白盖天气严寒山半以上均已作雪也喜而有作
作者：洪亮吉
朝代：清
体裁：古风

飞雪不到地，祇积高高峰。高处亦不停，旋转西北风。棱棱夜半风尤猛，东岭雪仍移北岭。楼头一白直接天，楼上客真同坐井。清寒入骨难久留，北风吹人下小楼。冲寒帘下一杯酒，酒色绝似清江流。晓风初收晚钟动，山骨吟肩叠高耸。围炉倚酒欲作书，飞白先惊入窗孔。
二十五日思补齐消寒第五集即题徐太守日纪阳春有脚图·其一
作者：洪亮吉
朝代：清
体裁：六言诗

何妨遣婢中閤，聊尔充君下陈。欲赐人间汤沐，先回天上阳春。
二十五日思补齐消寒第五集即题徐太守日纪阳春有脚图·其二
作者：洪亮吉
朝代：清
体裁：六言诗

莲蕊屏风冻雨，梅花纸帐春云。待过消寒九九，预防修竹弹文。
二十五日雨中同三上人至红梅阁探梅小憩
作者：洪亮吉
朝代：清
体裁：古风

久晴既望雨，久雨亦望晴。街泥滑如油，携屐忽远行。一楼入虚无，三面柏作屏。沿阶石狻猊，色带苔藓青。中藏全真庐，翛然诵黄庭。远挈开士来，劳此道侣迎。清谈忽移时，天色又已冥。仙人既飞空，梅蕊亦不馨。朔风擘衣裘，难臻舣舟亭。惟应栴檀香，归涂访天宁。
二十八日破晓雷雨
作者：洪亮吉
朝代：清
体裁：古风

惊雷一片穿窗纸，花上棱棱电光紫。朝霞欲上倏复收，让此霹雳穿云头。日光初明电光暗，云外数峰雷尚占。阴晴百变谁得知，残月尚挂青松枝。
二十四日小窗独坐闻慧超巨超莲艇三上人已扺西郭即欲过访喜赋
作者：洪亮吉
朝代：清
体裁：古风

簿寒开南窗，默坐苦不乐。忽闻三上人，远到慰离索。閒云西北至，并落天际鹤。呼童扫三径，先把长帚缚。溪边梅树古，细验开与落。山人庭宇窄，略复具疏凿。更生新作斋，卷施昔名阁。沿阶摊坐具，相与话寥廓。未知江上艇，能得几时泊。萧然忘世味，蔬止办藜藿。饮罢访定僧，连翩出东郭。
二十日听雨蓬消寒第四集同咏诸葛灯
作者：洪亮吉
朝代：清
体裁：七言律诗

尚从遗制识英灵，五夜军书肯暂停。收烬未应忘火德，穴胸先巳勒金铭。虚疑绝徼留铜鼓，远忆高原堕大星。毕竟出师馀恨在，至今灯影作深青。
二十日大风雨屋瓦皆飞至四鼓乃睡
作者：洪亮吉
朝代：清
体裁：五言律诗

四山都羃雨，云气代成峰。怪响时穿屋，飞涛半入松。夜灯迷百级，露瓦揭三重。谁说高居好，眠迟待晓钟。
二十日微雨自徐墅七里步至潘墅买舟归
作者：洪亮吉
朝代：清
体裁：古风

徐墅及潘墅，弓肖路七里。雨丝虽骤洒，客步亦徐起。买舟东岸下，柳外天始霁。纡徐路何曲，偪仄桥欲圮。行至西小湖，惊翻一双鲤。
二十日早章大令学濂邀游积水潭看荷同人分韵得光字
作者：洪亮吉
朝代：清
体裁：七言律诗

十里长河汇作塘，马嘶人语看花忙。能闲客总神仙侣，当晓潭交日月光。断札几行留黯淡，乔松千尺揖青苍。惟应薄醉牵船好，消受荷花面面凉。
二十日送客久憩图宁关
作者：洪亮吉
朝代：清
体裁：五言律诗

黄尘飞百尺，楼上马蹄声。道古高于屋，山奇逼若城。辟轩春睡足，窥径晚烟生。莫更留行客，劳劳尚半程。
二月二十三日复与汪大上天桥饮醉歌
作者：洪亮吉
朝代：清

著书不为千年计，直借陈编压奇气。出门不逐万古愁，聊上高阁开吟眸。天桥楼前一杯酒，昨日苦思今在手。我能饮，君能留，三十莫抱二十忧。识君二十年尚少，屈指十年君未老。眉痕鬓影未减青，一色绿衫同似草。盈楼饮客我独眠，未饮满掷青铜钱。座中谁识两少年，江南江北无一田。尊深酒熟莫更催，头上一云红覆杯。休嫌饮尽众宾散，伴客时有春禽来。城门楼上春阳满，一鸟啭春声缓缓。城西山色影接天，极视惟愁目光短。今日白昼饮，复胜清宵吟，百壶虽尽意不尽。两客所喜皆同心，醉颜时红亦时白。一市围观不相识，颇说近来无此客。
二月二日独行至城东北谒土神祠几遍回途至玉梅桥观社火作二首·其一
作者：洪亮吉
朝代：清
体裁：五言律诗

巷南行已遍，巷北此重经。一阵社公雨，三层云母屏。水心初漾白，柳眼乍回青。绝忆年时事，斜桥且暂停。
二月二日独行至城东北谒土神祠几遍回途至玉梅桥观社火作二首·其二
作者：洪亮吉
朝代：清
体裁：五言律诗

土风今已变，社日胜元宵。草绿乌衣巷，花明朱雀桥。满堤喧画鼓，隔院唤饧箫。聊复行歌去，城东有酒标。
二月初六日偶成
作者：洪亮吉
朝代：清
体裁：古风

春云黯黯飞一城，城角缺处花枝横。风吹折枝供胆瓶，不向树上笺其生。乌乌角声吹不停，忆昨夜过三千兵。山阴美酒贳百瓶，倾耳欲听苗蛮平。群公花下来驻旌，醉过寒食兼清明。
二月十七日早至淩江阁久憩浣梧道士为招张高士铉郭孝廉坤早梅花下小集于生渊昆仲闻信亦至日昃更放舟至金山驻江天寺看夕照作即寄浣梧道士
作者：洪亮吉
朝代：清
体裁：古风

淩江高阁平明开，横江一鹤先飞来。扉声殷然磬声落，道士迎门亦如鹤。修眉长爪弹素琴，朔风泠泠弦上音。张生郭生住咫尺，招我花下同披襟。花当烂漫人惆怅，万事不如花未放。初春阁上景亦幽，春酒初浓月刚望。于生来从第一村，拜浪先复惊江豚。忽然兴发欲西去，挂席日昃来山门。一山游完屐方驻，楼小如船欲同住。回瞻阁势尚隐然，却在斜阳正红处。
二月廿四日程文学赞皇吉士赞宁王上舍豫招往平山堂探梅即席感赋一首即寄汪司马端光广西并近柬储明经润书汪秀才文锦
作者：洪亮吉
朝代：清
体裁：古风

花朝已过十馀日，梅枝才抒三两花。舍舟登岸一展眺，今我三复悲年华。浮云变灭谁能说，转忆邗沟授经日。当时白袷诸少年，眨眼忽惊头尽白。汪生憔悴金生死，秋雨庵中土花紫。穷边远宦今何在，三岁不贻书一纸。冈南冈北梅花村，何处可觅诗人魂。他时莺燕亦惆怅，觌面已少前时人。新知虽多故知少，百岁交情愿相保。径草犹稀败叶深，林禽已老雏僧小。花枝映水作浅红，沿岸更溯东南风。回舟拟向虹桥歇，准待四更山吐月。
二月晦日家太守梧招同族子莹族孙维德小集梅花下用少陵示从孙济韵见投率酬一篇即用来韵
作者：洪亮吉
朝代：清
体裁：古风

东风被郊原，寒久气已温。泠泠疏梅花，宛宛成一村。窥檐两三株，树古皆蟠根。吾家太守贤，花下罗盘飧。招邀数宗盟，情话逮日昏。宗支虽已疏，谊则视弟昆。同登三榜中，敢云齿末孙。吾家歙之西，里有通德门。峨峨忠宣公，品望自昔尊。平章及签枢，画象今尚存。所愿子姓贤，遑计泰与屯。我顷荷戈来，纵谈及昆仑。冰天雪窖中，毡酪亦杂吞。得预合族筵，讵非大造恩。兴到酒反疏，频频覆空樽。
二月晦曰使院小楼看桃花
作者：洪亮吉
朝代：清
体裁：七言律诗

长水捷书当可达，播州春雨不能晴。山围城郭常时暗，花发帘栊彻夜明。精舍未妨勤课士，粗官聊愿与谈兵。如椽红烛烧何事，楼上閒来酒独倾。
二鼓抵鄚州故城宿南关
作者：洪亮吉
朝代：清
体裁：七言绝句

居人时向女墙耕，一片东风百草生。忽地楼台空里现，三更月上鄚州城。